Fealeranu Nee Cookies Nwo Edwɛkɛ | JW.ORG\nKENGA YE WƆ Acholi Afrikaans Ahanta Aja Albania Mumule Aneɛ Albanian Amharic Arabic Arabic (Iraq) Arabic (Jordan) Arabic (Lebanon) Arabic (Syria) Argentina Mumule Aneɛ Armenian Armenian (West) Attié Aukan Australia Mumule Aneɛ Aymara Azerbaijani Azerbaijani (Cyrillic) Bambara Baoule Bariba Bashkir Basque Bassa (Cameroon) Bassa (Liberia) Bengali Betsimisaraka (Northern) Betsimisaraka (Southern) Bicol Bislama Bissau Guinean Creole Bomu Bosnian Boulou Britain Mumule Aneɛ Bulgarian Cambodian Catalan Cebuano Changana (Zimbabwe) Chichewa Chile Mumule Aneɛ Chin (Falam) Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitonga (Zimbabwe) Chitumbuka Chiyao Chokwe Cibemba Cinamwanga Croatia Mumule Aneɛ Croatian Czech Dagaare Dangme Danish Dari Diola Dogon (Toro So) Drehu Dutch English Esan Estonia Mumule Aneɛ Estonian Ethiopia Mumule Aneɛ Ewe Fante Faroese Fataluku Fijian Finnish Finnish Mumule Aneɛ Fon Frafra French French Mumule Aneɛ Ga Galician Garifuna Georgian German Giliki Greenlandic Guarani Guerze Gujarati Gun Guéré Haitian Creole Hausa Haya Hibulu Hiligaynon Hindi Hmong (White) Hungarian Iban Ibinda Icelandic Igbo Iloko Indonesia Mumule Aneɛ Indonesian Ireland Mumule Aneɛ Irish Isoko Italian Italy Mumule Aneɛ Japan Mumule Aneɛ Japanese Jula Kabiye Kabuverdianu Kachin Kalanga (Zimbabwe) Kannada Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kisi Kongo Konkani (Devanagari) Konkani (Roman) Korean Kpelle Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwanyama Laotian Latgalian Latvia Mumule Aneɛ Latvian Lingala Lithuania Mumule Aneɛ Lithuanian Logo Low German Luganda Luo Macedonian Macushi Madura Mahorian (Roman) Maithili Makasae Malagasy Malay Malayalam Malaysia Mumule Aneɛ Maltese Mam Mambae (Ermera) Mambwe-Lungu Mandinka Mandjak Mangbetu Maninkakan (Eastern) Mapudungun Marathi Mauritian Creole Mazahua Mende Meru Mingrelian Mixtec (Huajuapan) Mizo Mongolian Moore Myanmar Nahuatl (Huasteca) Nambya Ndali Ndebele (Zimbabwe) Ndonga Nepal Mumule Aneɛ Nepali New Zealand Mumule Aneɛ Newari Ngangela Nigerian Pidgin Nivaclé Norwegian Nyaneka Nzema Obolo Oromo Otomi (Mezquital Valley) Pangasinan Papel Papiamento (Aruba) Papiamento (Curaçao) Pehuenche Pemon Pennsylvania German Persian Piaroa Pidgin (Cameroon) Pidgin (West Africa) Pilagá Polish Portugal Mumule Aneɛ Portuguese (Brazil) Portuguese (European) Pular Punjabi Punjabi (Shahmukhi) Quebec Mumule Aneɛ Quechua (Ayacucho) Quechua (Cuzco) Quechua (Huaylla Wanca) Quichua (Imbabura) Quichua (Santiago del Estero) Rapa Nui Rarotongan Romanian Romany (Albania) Romany (Argentina) Romany (Bulgaria) Romany (Eastern Slovakia) Romany (Lovari, Hungary) Romany (Romania) Romany (Serbia) Runyankore Russian Rutoro Sango Saramaccan Sarnami Sehwi Senoufo (Cebaara) Sepedi Serbian (Cyrillic) Serbian (Roman) Serer Setswana Seychelles Creole Shona Shughni Sidama Sindhi Sinhala Slovak Slovenian Somali Spanish Sranantongo Susu Svan (Lower) Svan (Upper) Swahili Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Thai Mumule Aneɛ Ticuna Tigrinya Tiv Toba Tojolabal Tok Pisin Turkish Twi Ukrainian Umbundu Urdu Urhobo Uruguay Mumule Aneɛ Uzbek Uzbek (Roman) Valencian Venda Venezuela Mumule Aneɛ Vezo Vietnamese Voru Wallisian Waray-Waray Welsh Wichi Wolof Xhosa Yoruba Yukpa\nFealeranu Nee Cookies Nwo Edwɛkɛ\nGyihova Alasevolɛ ahyehyɛdeɛ ne bu adenle mɔɔ awie biala lɛ kɛ ɔnle kɛ bɛnwu ye fealeranu edwɛkɛ la kpalɛ. Saa ɛkpondɛ kɛ ɛnwu Bɛ Nwo Edwɛkɛ Nwo Banebɔlɛ Ngyehyɛleɛ mɔɔ ahyehyɛdeɛ ne lɛ la a, tinli ɛke.\nBɛ Nwo Edwɛkɛ Nwo Banebɔlɛ Ngyehyɛleɛ ne kile kɛzi Gyihova Alasevolɛ ahyehyɛdeɛ ne fa awie anwo edwɛkɛ di gyima la. Eza bɛhile adehilelɛ bie mɔ mɔɔ fale wɛbsaete ɛhye anwo la wɔ ɔ bo ɛke.\nWɛbsaete ɛhye le Watchtower Bible and Tract Society of New York, Inc. (“Watchtower”) ne ɛdeɛ. Bɛnlua kɔmpɛlɛ ɛhye mɔɔ wɔ New York la azo bɛkpondɛ nvasoɛ emomu bɛfa bɛboa Gyihova Alasevolɛ nee bɛ Baebolo ngilehilelɛ gyima ne. Servers mɔɔ boa wɛbsaete ɛhye la bie mɔ wɔ United States of America.\nBɛ Nwo Edwɛkɛ\nBɛfa ɛ nwo edwɛkɛ mɔɔ ɛbalua wɛbsaete ɛhye azo wɔava wɔamaa la bɛdi bodane mɔɔ bɛhilele wɔ na ɔti ɛvale ɛmaanle la angomekye anwo gyima.\nYɛnva ɛ nwo edwɛkɛ yɛmmaa awie biala kyesɛ ɔhyia kɛ yɛyɛ zɔ amaa yɛahola yɛayɛ debie mɔɔ ɛkpondɛ, yɛlimoa yɛbɔ wɔ amaneɛ, anzɛɛ yɛdie yɛdi kɛ ɔhyia kɛ yɛyɛ zɔ yɛfa yɛdi mɛla zo anzɛɛ ɔwɔ kɛ yɛfa yɛmaa wɔ mekɛ mɔɔ mgbanyima mɔɔ nea mɛla ne azo ɛlɛdie anzɛɛ amaa yɛanwu nwulema na yɛava yɛabɔ awie mɔ anwo bane. Saa ɛfa wɛbsaete ɛhye ɛdi gyima a, ɔkile kɛ ɛdie ɛto nu kɛ saa mɔɔ yɛha nwolɛ edwɛkɛ la bie si a yɛva ɛ nwo edwɛkɛ ne yɛmaa kɛ mɔɔ yɛhile la. Yɛndɔne ɛ nwo edwɛkɛ, yɛnva yɛnli gua anzɛɛ yɛnhaye awie.\nThird Party Vendors (Ahyehyɛdeɛ Gyɛne Mɔɔ Yɛ Nee Bɛ Yɛ Gyima). Ɔdwu mekɛ ne bie a ɛbanwu link bie mɔ wɔ wɛbsaete ɛhye azo mɔɔ fa wɔ kɔ ɛleka gyɛne mɔɔ yɛva bɛ kɛ bɛyɛ gyima bɛmaa yɛ la (kɛ neazo la saa ɛlɛhyehyɛ form bie wɔ yintanɛte ne azo a). Ɔba ye zɔ a, ɛbanwu kɛ wɔvi yɛ wɛbsaete ne azo ɔluakɛ ɛbanwu kɛ ɛleka mɔɔ wɔhɔ la le ngakyile yɛɛ edwɛkɛ mɔɔ wɔ wɔ browser ne adelɛse ɛleka ne la bahakyi. Saa yɛkpa ahyehyɛdeɛ zɛhae mɔ bie, kɛ mɔɔ ɔwɔ nu a yɛyɛ ye la a, ɔvi mekɛ mɔɔ kɔ mekɛ la, yɛnea kɛ kɛzi bɛbɔ awie anwo edwɛkɛ nwo bane nwo ngyehyɛleɛ mɔɔ bɛlɛ la nee yɛ ngyinlazo ne mɔ le ko. Saa ɛlɛ ahyehyɛdeɛ zɛhae mɔ mɔɔ ɔyɛ a yɛ nee bɛ yɛ gyima la ngyehyɛleɛ ne mɔ bie anwo kpuya a, nea bɛ ngyehyɛleɛ ne anwo edwɛkɛ mɔɔ wɔ bɛ wɛbsaete ne azo la.\nYɛbɔ ɛ nwo edwɛkɛ mɔɔ ɛbava wɔamaa yɛ la anwo bane kpalɛ. Yɛdua ninyɛne mɔɔ le kɛ Transport Layer Security (TLS) mɔɔ kakyi ngɛlɛleramgbɔkɛ na ɔmmaa awie ɛngola ɛngenga la azo yɛbɔ edwɛkɛ mɔɔ ɛlɛfa wɔanwa yɛ la anwo bane. Yɛ kɔmpita ne mɔ wɔ sua mɔɔ tɛ awie biala a kola kɔ ɛkɛ ne la anu, na eza yɛdua banebɔlɛ nwo ngyehyɛleɛ kpalɛ mɔɔ bie wɔ kɔmpita zo la azo yɛbɔ sua ne anwo bane na yɛnea kɛ awie gyɛne ɛnrɛnwu ɛ nwo edwɛkɛ mɔɔ wɔva wɔmaa la na yɛbɔ nwolɛ bane.\nYɛbalua e-mail adelɛse ne mɔɔ ɛvale ɛmaanle wɔ mekɛ mɔɔ ɛlɛbuke account wɔ wɛbsaete ɛhye azo la azo yɛ nee wɔ ali wɔ account ne anwo ngitanwo. Kɛ neazo la, saa ɛ rɛle fi duma mɔɔ ɛfa ɛba wɛbsaete ne azo anzɛɛ wɔ password a, yɛbalua wɔ e-mail adelɛse ne azo yɛava moalɛ yɛamaa wɔ.\nSaa ɛye ndoboa wɔ wɛbsaete ɛhye azo a, yɛdie wɔ duma nee edwɛkɛ mɔɔ bamaa yɛ nee wɔ ali ngitanwo mɔɔ bie a le wɔ adelɛse la. Amaa yɛ sa aha ndoboa mɔɔ ɛbalua credit card zo wɔaye la, yɛ nee yintanɛte zo gyima bie mɔ mɔɔ bɛbu bɛ kpalɛ na bɛlɛ banebɔlɛ nwo ngyehyɛleɛ kpalɛ la a yɛ gyima a. Yɛnva wɔ credit card, bank account, nee edwɛkɛ gyɛne mɔɔ yɛbava yɛanwa gyima ɛhye mɔ mɔɔ ɛlɛdi wɔ ndoboa ne anwo gyima la yɛnzie. Ɛleka mɔɔ bɛbalie ezukoa ne la bava edwɛkɛ ɛhye mɔ azie yeanyɛ boɛ fee la ɛvolɛ bulu. Kenle mɔɔ ɛvale ndoboa ne ɛmaanle, ezukoa ne dodo, adenle mɔɔ ɛluale zo ɛvale ɛmaanle la amuala boka nwo. Ɛhye boa ɔmaa yɛdi mgbondabulɛ nwo mɛla zo na yɛbua edwɛkɛ biala mɔɔ bazi wɔ mekɛ zɔhane ne anu. Yɛnrɛvɛlɛ wɔ kɛ ɛva ndoboa bieko ɛrɛlɛ yɛ.\nƐbahola wɔava ɛ nwo edwɛkɛ gyɛne (mɔɔ le kɛ wɔ duma, adelɛse, nee telefun nɔma) wɔamaa mɔɔ tɛ kɛ ɛye ndoboa anzɛɛ ɛbuke account la ati ɔ, emomu debie gyɛne (mɔɔ le kɛ ɛkpondɛ Baebolo ɛzukoalɛ). Yɛdie edwɛkɛ ɛhye mɔ yɛsie na yɛfa yɛdi bodane mɔɔ ɔti ɛvale ɛmaanle la anwo gyima kɔkpula kɛ nwolɛ ɛngyia bieko.\nCookies Nee Ninyɛne Gyɛne Mɔɔ Zɔho Cookies\nEdwɛkɛ bie mɔ wɔ ɛkɛ ne mɔ saa ɛba yɛ wɛbsaete ne azo ala a ɛnee yɛ sa ɛha ye. Yɛdua “cookies,” “web beacons,” nee gyɛne mɔɔ le kɛ ɛhye mɔ la azo a yɛyɛ ɛhye a. Edwɛkɛ kpɔkɛ cookie mɔɔ yɛva yɛli gyima wɔ fealeranu edwɛkɛ ɛhye anu la anu tɛlɛ na ninyɛne mɔɔ le kɛ “local storage” boka nwolɛ.\nCookies. Ɛhye le kɔmpita zo debie mɔɔ maa wɛbsaete ne nwu wɔ a, na kɛ mɔɔ ɔde wɔ wɛbsaete dɔɔnwo azo la, saa ɛba yɛ wɛbsaete ne azo a edwɛkɛ ekyi mɔɔ bɛfɛlɛ “cookie” la baha wɔ fonu, tabelɛte anzɛɛ kɔmpita ne azo. Yɛlɛ cookies ngakyile mɔɔ yɛ ninyɛne ngakyile na ɔboa ɔmaa ɛkola ɛfa wɛbsaete ne ɛdi gyima kpalɛ a. Yɛbahola yɛalua zo yɛanwu ye saa wɔra wɛbsaete ne azo ɛlɛ anzɛɛ yɛahakye ninyɛne mɔɔ ɛkulo mɔɔ ɛkpale wɔ mekɛ mɔɔ ɛlɛfa wɛbsaete ne wɔali gyima la. Kɛ neazo la, yɛkola yɛfa aneɛ mɔɔ ɛkulo la yɛsie nu amaa saa ɛsia ɛba a yeakpa aneɛ zɔhane ne yeamaa wɔ. Yɛnva cookies yɛmbɔ gualilɛ nwo nolo.\nCookies mɔɔ wɔ yɛ wɛbsaete ne azo la gua ye ekpunli nsa:\nCookies Mɔɔ Nwolɛ Hyia Kpalɛ—Ɛhye mɔ anwo hyia amaa wɔahola wɔava ninyɛne bie mɔ (mɔɔ le kɛ wɛbsaete ne azo ɛralɛ nee forms ɛhyehyɛlɛ) mɔɔ wɔ yɛ wɛbsaete ne azo la wɔali gyima. Saa ɔnle nu a, ɛnrɛhola ɛnrɛyɛ ninyɛne bie mɔ mɔɔ bie a le ndoboa mɔɔ ɛye wɔ yɛ wɛbsaete ne azo la. Eza ɔboa ɔmaa yɛkola yɛyɛ ninyɛne mɔɔ ɛkɛze kɛ yɛyɛ yɛmaa wɔ wɔ mekɛ mɔɔ ɛlɛfa wɛbsaete ne wɔali gyima la. Noko cookies ɛhye mɔ ɛndwe ɛ nwo edwɛkɛ kɛ yɛfa yɛali gua anzɛɛ yɛahakye yintanɛte ne azo ɛleka gyɛne mɔɔ wɔhɔ la.\nFunctionality Cookies—Ɛhye mɔ maa wɛbsaete ne kakye ninyɛne mɔɔ ɛkulo mɔɔ wɔkpa (mɔɔ le kɛ duma mɔɔ ɛfa ɛba zo, aneɛ, anzɛɛ ɛleka mɔɔ ɛwɔ) na ɔboa ɔmaa ɛkola ɛfa wɛbsaete ne ɛdi gyima kpalɛ.\nAnalytical Cookies—Bɛfa ɛhye mɔ bɛdie edwɛkɛ mɔɔ maa bɛnwu kɛzi menli ɛlɛfa wɛbsaete ne ali gyima, kɛ neazo la fane dodo mɔɔ menli ba zo anzɛɛ mekɛ tendenle mɔɔ bɛdi ye wɔ zo la. Edwɛkɛ ɛhye mɔ boa ɔmaa bɛyɛ wɛbsaete ne kpalɛ ala.\nCookies ne mɔ bie mɔ wɔ ɛkɛ mɔɔ yɛ wɛbsaete ne ala a fa di gyima a. Bie mɔ wɔ ɛkɛ mɔɔ ahyehyɛdeɛ gyɛne mɔɔ yɛ nee bɛ yɛ gyima la a fa di gyima a. Yɛfa yɛ wɛbsaete ne cookies ɛdeɛ ne a yɛdi gyima a kyesɛ gyɛne mɔɔ vi Google reCAPTCHA ɛkɛ la. Yɛfa Google reCAPTCHA yɛdi gyima amaa yɛanwu ye saa sonla anzɛɛ kɔmpita a ɛlɛfa wɛbsaete ne ali gyima a amaa yɛabɔ yɛ wɛbsaete ne anwo bane. Yɛsɛlɛ wɔ nea Google fealeranu edwɛkɛ ne wɔ https://www.google.com/intl/en/policies/privacy/.\nWeb Beacons. Ɛhye wɔ yɛ wɛbsaete ne ɛleka ne bie mɔ mɔɔ ɔmaa yɛnwu ninyɛne mɔɔ le kɛ mekɛ mɔɔ ɛkɛhɔ wɛbsaete ne ɛleka bie la. Ɔmaa yɛnwu kɛzi bɛlɛfa wɛbsaete ne bɛali gyima la na yɛnea saa ɔlɛyɛ gyima kpalɛ a.\nIP Adelɛse Mɔɔ Bɛfa Bɛdi Gyima. IP adelɛse le nɔma mɔɔ maa bɛnwu wɔ kɔmpita ne wɔ yintanɛte zo. Yɛdua IP adelɛse ne nee browser mɔɔ ɛlɛfa wɔali gyima la azo yɛnwu ngyegyelɛ bie mɔ na yɛdi nwolɛ gyima amaa wɔahola wɔava wɛbsaete ne wɔali gyima kpalɛ.\nWɔ Kpɔkɛzilɛ. Browser dɔɔnwo maa ɛkola ɛnua cookies ne anzɛɛ bɔ wɔ kɔkɔ kolaa na bɛava cookie bie bɛado wɔ milahyinli ne azo. Ɛkulo kɛ ɛnwu ɛhye a nea adehilelɛ mɔɔ wɔ wɔ browser ne anwo la. Noko akee, yɛsɛlɛ wɔ yɛ ye nzonlɛ kɛ saa cookies ɛnle nu a ɛnrɛhola ɛnrɛva ninyɛne bie mɔ mɔɔ wɔ yɛ wɛbsaete ne azo la ɛnrɛli gyima kpalɛ.\nYɛdua kɔmpita zo debie mɔɔ bɛfɛlɛ ye Scripting la azo yɛmaa wɛbsaete ne kola yɛ gyima kpalɛ. Deɛ ɛhye maa wɛbsaete ne kola fa edwɛkɛ maa wɔ ndɛndɛ. Yɛnnua zo yɛnva debie yɛngua wɔ kɔmpita zo anzɛɛ yɛnva yɛmkpondɛ ɛ nwo edwɛkɛ mɔɔ ɛtɛmaanle yɛ adenle la.\nAdenle Mɔɔ Ɛlɛ\nYɛnlie wɔ ezukoa biala wɔ mekɛ mɔɔ ɛlɛfa wɛbsaete ɛhye wɔali gyima, wɔahwe vidio, anzɛɛ ɔdio ninyɛne la. Ɔnle kyengye kɛ ɔwɔ kɛ ɛbuke account, ɛye ndoboa, anzɛɛ ɛyɛ debie biala mɔɔ ɔbahyia kɛ ɛfa ɛ nwo edwɛkɛ ɛmaa amaa wɔanyia wɛbsaete ɛhye azo nvasoɛ la. Noko akee, saa ɛfi wɔ ɛhulolɛ nu ɛbuke account, ɛye ndoboa, ɛbiza Baebolo ɛzukoalɛ nwo adenle, anzɛɛ ɛyɛ debie gyɛne na ɛfa ɛ nwo edwɛkɛ ɛmaa yɛ a, ɔkile kɛ ɛdie Fealeranu Nee Cookies Nwo Edwɛkɛ ɛhye; edwɛkɛ mɔɔ bɛfa bɛsie servers mɔɔ wɔ United States of America azo; ɛ nwo edwɛkɛ mɔɔ Watchtower balie, yeava yeanwa ahyehyɛdeɛ gyɛne mɔɔ boa Gyihova Alasevolɛ wɔ maanle gyɛne zo amaa yeahola yeayɛ debie mɔɔ ɛkpondɛ la ɛto nu. Kɛzi ɛbava wɛbsaete ne wɔali gyima la a bahile ɛ nwo edwɛkɛ mɔɔ yɛbalie a. Kɛ neazo la, saa ɛye ndoboa ɛmaa mɛla adenle zo ahyehyɛdeɛ bie mɔɔ wɔ maanle bie anu a, yɛbava wɔ duma nee wɔ adelɛse yɛamaa ahyehyɛdeɛ zɔhane mɔɔ ɛnwunle ye na ɛkulo kɛ ɛye ezukoa ɛmaa ye la. Neazo bieko a le ɛhye, saa ɛbiza Baebolo ɛzukoalɛ nwo adenle a, yɛbava wɔ duma nee wɔ adelɛse yɛamaa Gyihova Alasevolɛ mɔɔ wɔ maanle mɔɔ ɛwɔ nu la amaa bɛali mɔɔ ɛbizale la anwo gyima.\nSaa wɔanva ɛ nwo edwɛkɛ mɔɔ yɛhyia amaa wɔabuke account, wɔaye ndoboa anzɛɛ wɔnyia nvasoɛ gyɛne wɔ wɛbsaete ne azo la wɔamaa a, yɛnrɛhola yɛnrɛli mɔɔ ɛbabiza la anwo gyima.\nSaa ɔba ye kɛ ɔwɔ kɛ yɛkakyi yɛ Fealeranu Nee Cookies Nwo Edwɛkɛ ne a, yɛbava nzenzaleɛ mɔɔ yɛbayɛ la yɛagua ɛke amaa ɛdawɔ noko wɔanwu ɛ nwo edwɛkɛ mɔɔ yɛbalie nee kɛzi yɛbava yɛali gyima la.\nƐbahola wɔanyia ɛ nwo edwɛkɛ nwo adenle gyɛne kɛ mɔɔ mɛla maa adenle la. Bie a le kɛ ɛbahola wɔanlea edwɛkɛ mɔɔ wɔva wɔmaa yɛ wɔ wɛbsaete ɛhye azo la, wɔayɛ nvonleɛ mɔɔ wɔ nu la boɛ anzɛɛ wɔaye ɛ nwo edwɛkɛ mɔɔ wɔva wɔmaa la. Saa ɛlɛ ɛhye anwo adenle wɔ maanle mɔɔ ɛwɔ nu la anu a, ɛbanwu nwolɛ edwɛkɛ wɔ ɛke. Saa ɛkulo kɛ ɛbiza ndoboa mɔɔ wɔye la anwo edwɛkɛ a, biza ahyehyɛdeɛ ne mɔɔ ɛnwunle ye wɔ mekɛ mɔɔ ɛlɛye ndoboa ne na ɔ nwo edwɛkɛ wɔ receipt ne azo la.


1 Arelemgbunli 18 | Yintanɛte Zo Baebolo | Ewiade Fofolɛ Ngilebɛbo\nArelemgbunli Mɔɔ Limoa 18:1-46\nYilaegya yiale Obadaya nee Ehabe (1-18)\nYilaegya nee Beeyale ngapezoma ne wɔ Kamɛle (19-40)\n‘Bɛ adwenle ɛyɛ bɛ nwiɔ nwiɔ’ (21)\nƐvolɛ nsa nee foa wawaa ne rale awieleɛ (41-46)\n18 Nzinlii, wɔ ɛvolɛ nsa ne azo,+ Gyihova hanle hilele Yilaegya kɛ: “Kɔ na fa ɛ nwo kɔhile Ehabe na mebamaa ezule adɔ azɛlɛ ne azo.”+ 2 Ɔti Yilaegya hɔle kɛ ɔkava ɔ nwo yeahile Ehabe wɔ mekɛ mɔɔ ɛnee ɛhɔne ne anu ɛyɛ se kpalɛ+ wɔ Samɛlea la. 3 Mekɛ zɔhane, Ehabe vɛlɛle Obadaya mɔɔ nea ye sua nu amra anwo zo la. (Obadaya le awie mɔɔ sulo Gyihova kpalɛ a, 4 na mekɛ mɔɔ Gyɛzɛbɛle+ ɛlɛku* Gyihova ngapezoma ne mɔ la, Obadaya vale ngapezoma 100 na ɔhyɛle bɛ nu nwiɔ ɔvale 50 biala ɔveale bolɛ bɔne ko anu na ɔmaanle bɛ aleɛ nee nzule.) 5 Akee Ehabe zele Obadaya kɛ: “Kɔnleɛnlea azɛlɛ ne azo nzubula ne mɔ nee mbɔnza* ne mɔ kɔsɔɔti anu. Bie a yɛbanyia ndile dɔɔnwo yɛamaa mgbɔnwɔ nee mgbɔnwɔndua* ne mɔ amaa yɛ nane ne mɔ kɔsɔɔti anwu.” 6 Ɔti bɛhyɛle azɛlɛ ne mɔɔ bɛkanleɛnlea zolɛ la bɛmaanle bɛ nwo. Ehabe angome vale adenle ko azo yɛɛ Obadaya angome vale adenle fofolɛ zo. 7 Mɔɔ Obadaya lua adenle zo la, Yilaegya rayiale ye. Ɛkɛ ne ala ɔnwunle ye sonla holɛ na ɔhotole ɔbutule ɔ nyunlu aze na ɔhanle kɛ: “Me menle Yilaegya, asoo wɔmɔ ɛ?”+ 8 Ɔbuale ye kɛ: “Medame ɔ. Kɔha kile ɛ menle kɛ: ‘Yilaegya ɛra.’” 9 Noko ɔzele ye kɛ: “Duzu ɛtane a meyɛ mɔɔ ɔti ɔwɔ kɛ ɛfa wɔ sonvolɛ ɛwula Ehabe asa anu kɛ ɔhu me ɛ? 10 Mekɛ ala mɔɔ Gyihova wɔ Nyamenle ne de aze la, maanle anzɛɛ belemgbunlililɛ biala ɛnle ɛkɛ mɔɔ me menle ɛtɛsoanle kɛ bɛhɔkpondɛ wɔ wɔ nu a. Saa bɛka kɛ, ‘Ɔnle ɛke’ a, ɔmaa belemgbunlililɛ anzɛɛ maanle zɔhane ka ndane kɛ bɛannwu wɔ.+ 11 Kɛkala ɛlɛka wɔahile me kɛ, ‘Kɔha kile ɛ menle kɛ: “Yilaegya ɛra.”’ 12 Saa mefi ɛ nwo ɛke a, Gyihova sunsum ne bava wɔ ahɔ+ ɛleka mɔɔ menze a, na saa meka mekile Ehabe na yeannwu wɔ a, adenle biala azo, ɔbahu me. Noko wɔ sonvolɛ ɛzulo Gyihova ɔvi ye ngakula nu. 13 Asoo bɛtɛkanle mɔɔ menyɛle wɔ mekɛ mɔɔ Gyɛzɛbɛle ɛlɛku Gyihova ngapezoma ne la bɛtɛkilele me menle, kɛzi menvale Gyihova ngapezoma 100 na mengyɛle bɛ nu nwiɔ menvale 50 biala menveale bolɛ bɔne ko anu na mengɔle zo memaanle bɛ aleɛ nee nzule la ɔ?+ 14 Noko kɛkala ɛlɛka kɛ, ‘Kɔha kile ɛ menle kɛ: “Yilaegya ɛra.”’ Ɔbahu me.” 15 Na Yilaegya hanle kɛ: “Mekɛ ala mɔɔ ɛlɔne Gyihova mɔɔ mesonle ye* la de aze la, ɛnɛ, mebava me nwo meahile ye.” 16 Ɔti Obadaya hɔyiale Ehabe na ɔhanle ɔhilele ye, na Ehabe hɔle kɛ ɔkayia Yilaegya. 17 Mɔɔ Ehabe nwunle Yilaegya ala la, ɔzele ye kɛ: “Ɛdawɔ mɔɔ wɔva ngyegyelɛ* kpole wɔra Yizilayɛ anwo zo la, se wɔmɔ ɛne?” 18 Na ɔhanle kɛ: “Metɛfale ngyegyelɛ kpole metɛbale Yizilayɛ anwo zo, emomu ɛdawɔ nee wɔ papa sua nu amra a ɛyɛ zɔ a, ɔluakɛ bɛkpo Gyihova mɛla ne mɔ na bɛli Beeyale ne mɔ anzi.+ 19 Kɛkala maa bɛboɔboa Yizilayɛma amuala nee Beeyale ngapezoma 450 ne yɛɛ ngapezoma 400 ne mɔɔ sonle ɛzonlenlɛ baka* ne+ na bɛdi aleɛ wɔ Gyɛzɛbɛle ɛkponle zo la anloa na bɛhɔyia me wɔ Kamɛle Boka ne+ azo.” 20 Ɔti Ehabe zoanle maanle bɛhɔhanle bɛhilele Yizilayɛma kɔsɔɔti na bɛboɔboale ngapezoma ne anloa wɔ Kamɛle Boka ne azo. 21 Akee Yilaegya bikyele menli ne amuala na ɔhanle kɛ: “Mekɛ tendenle nyɛ a bɛmaa bɛ adwenle ayɛ bɛ nwiɔ nwiɔ a?+ Saa Gyihova a le nɔhalɛ Nyamenle ne a, bɛdoa ye;+ saa Beeyale noko a, bɛdoa ye!” Na menli ne ambua ye. 22 Na Yilaegya hanle kɛ: “Me ngome a mele Gyihova ngapezonli mɔɔ meha a,+ noko Beeyale ngapezoma ne mɔ le 450. 23 Maa bɛmaa yɛ nlankɛ mralɛ nyinli nwiɔ na bɛye ɛnlankɛ ralɛ ko na bɛpepɛ ye azinli bɛgua ɛyɛne ne azo, noko bɛmmafa senle bɛto nu. Medame noko mebayɛ ɛnlankɛ ralɛ ɛhendeɛ ne anwo boɛ na meava meagua ɛyɛne ne azo, noko menrɛva senle menrɛdo nu. 24 Akee bɛzu bɛvɛlɛ bɛ nyamenle ne,+ na medame noko mebazu meavɛlɛ Gyihova. Nyamenle ne mɔɔ bamaa senle aradɔ nu la bahile kɛ ɔdaye a ɔle nɔhalɛ Nyamenle a.”+ Ɔti bɛ muala bɛhanle kɛ: “Mɔɔ wɔha la le kpalɛ.” 25 Akee Yilaegya zele Beeyale ngapezoma ne mɔ kɛ: “Bɛlimoa bɛye ɛnlankɛ ralɛ ko na bɛyɛ nwolɛ boɛ, ɔluakɛ bɛdabɛ a bɛ nwo zonle a. Akee bɛzu bɛvɛlɛ bɛ nyamenle ne, noko bɛmmafa senle bɛto nuhua.” 26 Ɔti bɛvale ɛnlankɛ ralɛ ne mɔɔ bɛvale bɛmaanle bɛ la, bɛyɛle nwolɛ boɛ na bɛhɔle zo bɛzunle bɛvɛlɛle Beeyale ɔvi nwonlomɔ ɔhɔdwule ewiazo kɛ: “O Beeyale, bua yɛ!” Noko bɛande ɛnelɛ biala yɛɛ awie biala ambua bɛ.+ Bɛhɔle zo bɛwuluwulule bɛbɔle afɔlemokyea ne mɔɔ bɛyɛle la anwo mgbɔlɔka. 27 Ɔdwule kɛyɛ sɛnzɛngyinla la, Yilaegya bɔle ɔ bo kɛ ɔgolo bɛ nwo na ɔhanle kɛ: “Bɛdea nu kpalɛ bɛvɛlɛ ye! Se ɔle nyamenle!+ Bie a ɔlɛdwenle debie bie anwo kpalɛ anzɛɛ yehɔ kɛ ɔkazɔho ɔ gyakɛ.* Anzɛɛ bie a yelafe botoo na ɔwɔ kɛ awie tunwue ye!” 28 Bɛdeɛdeanle nuhua kpole na bɛvale dadeɛ nee atwɛ bɛpepɛle bɛ nwo kɛ mɔɔ bɛ amaamuo ne kile la too bɛ nwo amuala yɛle mogya ngome takaa. 29 Sɛnzɛngyinla kpale nwolɛ na bɛhɔle zo bɛyɛle bɛ nwo kɛ ngapezoma la hɔkpulale mekɛ mɔɔ bɛfa bɛbɔ nɔsolɛ ma afɔle ne la, noko bɛande ɛnelɛ biala yɛɛ awie biala ambua bɛ; ɛnee awie biala ɛndie bɛ.+ 30 Akee Yilaegya zele menli ne amuala kɛ: “Bɛbikye me.” Ɔti menli ne amuala bikyele ye. Akee ɔyɛle Gyihova afɔlemokyea ne mɔɔ bɛbubu ye la boɛ.+ 31 Yilaegya vale awolɛ 12 mɔɔ nee Gyekɔbo amra mrenyia ne mɔ mbusua ne mɔ dodo le ko la; Gyekɔbo a Gyihova hanle hilele ye kɛ, “Bɛbavɛlɛ wɔ Yizilayɛ” la.+ 32 Ɔvale awolɛ ne mɔ ɔyɛle afɔlemokyea+ wɔ Gyihova duma nu. Akee ɔdule kuma wɔ afɔlemokyea ne anwo ɔyiale; azɛlɛ ne mɔɔ ɔdule kuma ne ɔyiale nwolɛ la le kpole mɔɔ bɛkola bɛdua ma siya ɛzuzudeɛ* nwiɔ wɔ zolɛ a. 33 Nzinlii, ɔzieziele ɛyɛne ne na ɔpepɛle ɛnlankɛ ralɛ ne azinli azinli na ɔvale ɔguale ɛyɛne ne azo.+ Akee ɔhanle kɛ: “Bɛgua nzule wɔ mbuakɛ mgbole nna anu bɛmaa ɔyi tetɛkɛɛ na bɛwola bɛgua ɛyelalɛ afɔlebɔdeɛ ne nee ɛyɛne ne azo.” 34 Akee ɔhanle kɛ: “Bɛyɛ ye bieko.” Ɔti bɛyɛle ye bieko. Eza ɔhanle kɛ: “Bɛyɛ ye fane nsa.” Ɔti bɛyɛle ye fane nsa. 35 Na nzule ne yile vale afɔlemokyea ne anwo amuala, na eza ɔmaanle bɛguale nzule wɔ kuma ne anu bɛmaanle ɔyile tɛkɛɛ. 36 Ɔdwule mekɛ mɔɔ bɛbɔ nɔsolɛ ma afɔle ne la,+ ngapezonli Yilaegya ragyinlanle bɛ nyunlu ɛkɛ na ɔhanle kɛ: “O Gyihova, Ebileham,+ Ayezeke+ nee Yizilayɛ Nyamenle, ɛnɛ maa bɛnwu ye kɛ ɛdawɔ a ɛle Nyamenle wɔ Yizilayɛ a na mele wɔ sonvolɛ na wɔ edwɛkɛ zo a melua meyɛ ɛhye mɔ amuala a.+ 37 Bua me, O Gyihova! Bua me amaa menli ɛhye mɔ anwu kɛ ɛdawɔ Gyihova a ɛle nɔhalɛ Nyamenle ne a, na ɛlɛkakyi bɛ ahonle wɔamaa bɛazia bɛara wɔ ɛkɛ bieko.”+ 38 Na Gyihova maanle senle vile anwuma na ɔrayelale ɛyelalɛ afɔlebɔdeɛ ne,+ ɛyɛne azinli ne, awolɛ ne nee ndɛtɛlɛ ne na ɔmaanle nzule ne mɔɔ wɔ kuma ne anu la kɔsɔɔti sesanle.+ 39 Mɔɔ menli ne amuala nwunle ɛhye la, ɛkɛ ne ala bɛhotole na bɛbutubutule bɛ nyunlu aze na bɛhanle kɛ: “Gyihova a le nɔhalɛ Nyamenle ne a! Gyihova a le nɔhalɛ Nyamenle ne a!” 40 Akee Yilaegya zele bɛ kɛ: “Bɛhye Beeyale ngapezoma ne! Bɛmmamaa ko bɔbɔ fi bɛ sa nriandi!” Ɛkɛ ne ala bɛhyele bɛ, na Yilaegya vale bɛ hɔle Kaehyɔn azudenle* ne anloa+ na ɔhunle bɛ wɔ ɛkɛ.+ 41 Akee Yilaegya zele Ehabe kɛ: “Kɔli debie na no, ɔluakɛ mede dede bie mɔɔ kile kɛ ezule kpole bie badɔ la.”+ 42 Ɔti Ehabe hɔle kɛ ɔkali na yeanlo, na Yilaegya hɔle Kamɛle Boka ne azo na ɔhotole ɔkponle ɔ nwo ɔmaanle ɔ ti bikyele ɔ gyakɛ kpɔkɛ.+ 43 Akee ɔzele ye sonvolɛ ne kɛ: “Mesɛlɛ wɔ, kɔ na to ɛ nye wɔ nyevile nu lɔ.” Ɔti ɔhɔnleanle na ɔhanle kɛ: “Meannwu debie biala.” Yilaegya hanle ye fane nsuu hilele ye kɛ, “Sia kɔnlea.” 44 Fane nsuu ne azo ye sonvolɛ ne hanle kɛ: “Nea! Amungu ekyi bie mɔɔ le kɛ sonla sa la ɛlɛmaa ɔ nwo zo wɔ nyevile nu lɔ.” Akee ɔzele ye kɛ: “Kɔha kile Ehabe kɛ, ‘Siezie wɔ ehwili ne! Kɔ ndɛndɛ na ezule ne angye wɔ anzie ɛke!’” 45 Yeangyɛ biala maanle nu yɛle kisii, anwoma ne dule na ezule kpole bie dɔle;+ na Ehabe hanle ye ehwili ne hɔle Gyɛzeɛle+ nehane. 46 Noko Gyihova maanle Yilaegya tumi* na ɔnyenyanle ye tɛladeɛ ne ɔkyekyele ye wɔ ɔ nze zo* na ɔnriandile ɔhɔzenle Ehabe anwo ɔhɔle Gyɛzeɛle.\n^ Hibulu aneɛ nu, “ɛlɛpepɛ.”\n^ Hibulu aneɛ nu, “megyinla ɔ nyunlu.”\n^ Anzɛɛ “wɔva munzule.”\n^ Anzɛɛ ɔkola ɔkile, “anzɛɛ yedu adenle.”\n^ Siya ko le L 7.33. Nea Mok. B14.\n^ Hibulu aneɛ nu, “asa rale Yilaegya anwo zo.”\n^ Anzɛɛ “na ɔbɛzale.”\n1 Arelemgbunli 18


Bɛle Awuke Zo Neavolɛma Mɔɔ Bɛdi Nɔhalɛ A! | Debiezukoalɛ\nKENGA YE WƆ Afrikaans Albanian Amharic Arabic Armenian Bicol Cebuano Chinese Mandarin (Simplified) Chinese Mandarin (Traditional) Colombia Mumule Aneɛ Croatian Czech Danish Dutch English Estonian Ewe Finnish French Georgian German Giliki Greenlandic Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwanyama Latvian Lingala Lithuanian Malagasy Malay Myanmar Ndebele Ndonga Norwegian Nzema Pangasinan Polish Portuguese (Brazil) Quechua (Ayacucho) Romanian Russian Sepedi Serbian (Cyrillic) Sesotho (Lesotho) Setswana Shona Slovak Slovenian Spanish Swati Swedish Tagalog Thai Tsonga Turkish Twi Ukrainian Venda Vietnamese Zulu\n“Bɛdabɛ bɛnlɛ bɛ nwo.”—1 KƆL. 6:19.\nGyima boni a ɛnee tete awuke zo neavolɛma yɛ a?\nGyima boni mɔ a Nyamenle awuke zo neavolɛma kɔsɔɔti yɛ a?\nKɛzi ɔwɔ kɛ yɛbu awuke zo ɛnleanlɛ gyima ne mɔɔ bɛva bɛwula yɛ sa nu la ɛ?\n1. Adwenle boni a ewiade ne lɛ ye wɔ fanwodi nwo a?\nGILIKI nwɔhoa kɛlɛvolɛ bie hɛlɛle ye wɔ ɛvolɛ 2,500 mɔɔ ɛze ɛhɔ la anu kɛ: “Awie biala ɛngulo kɛ ɔyɛ akɛlɛ.” Menli dɔɔnwo nee ye bayɛ adwenle ɛnɛ. Nvoninli mɔɔ akɛlɛyɛlɛ maa ɔba yɛ adwenle nu la a le menli mɔɔ bɛsisi bɛ na bɛkile bɛ nyane, bɛyɛ gyima bɛmaa awie mɔ nyia zolɛ nvasoɛ mɔɔ bɛdabɛ mumua ne bɛnnyia bie la.\n2, 3. (a) Nwolɛ adenle boni a Kelease azonvolɛ lɛ a? (b) Awuke zo neavolɛ nwo kpuyia boni a yɛbazuzu nwo a?\n2 Noko, Gyisɛse hanle kɛ ye ɛdoavolɛ ne mɔ bayɛ sonvolɛma mɔɔ bɛlɛ bɛ nwo aze anzɛɛ ngɛkɛlɛ. Noko akee, wɔ nɔhalɛ Keleseɛnema afoa nu, bɛ akɛlɛyɛlɛ ne ɛngile kɛ bɛ nyunlu bagua aze anzɛɛ bɛbahile bɛ nyane. Bɛdi sonvolɛ ɛhye mɔ eni, bɛdie bɛ bɛdi yɛɛ bɛbu bɛ. Fa “sonvolɛ” bie mɔɔ Gyisɛse hanle ɔ nwo edwɛkɛ kolaa na Yeawu la kɛ neazo. Kelaese hanle kɛ ɔbamaa “sonvolɛ nɔhavo [ɛhye] mɔɔ ze nrɛlɛbɛ la” gyima bie mɔ.—Mat. 24:45-47.\n3 Ɔyɛ anyelielɛ kɛ eza bɛhanle sonvolɛ ɛhye anwo edwɛkɛ kɛ ɔ menle ɛyɛ ye “kpanyinli wɔ ye awuke ne anu.” (Bɛgenga Luku 12:42-44.) Nɔhalɛ Keleseɛnema mɔɔ wɔ ɛkɛ ɛnɛ la anu dɔɔnwo ɛmboka awuke zo neavolɛ eku ɛhye mɔɔ ɔdi nɔhalɛ la anwo. Noko, Ngɛlɛlera ne maa yɛnwu ye kɛ Nyamenle azonvolɛ kɔsɔɔti bayɛ awukɛ zo ɛnleanlɛ gyima. Yemɔ a le gyima boni? Kɛzi ɔwɔ kɛ bɛbu gyima ne mɔ ɛ? Bɛmaa yɛzuzu tete awuke zo neavolɛma gyima nwo na ɔbamaa yɛanwu mualɛ ne.\nAWUKE ZO NEAVOLƐMA GYIMA\n4, 5. Gyima boni mɔ a tete awuke zo neavolɛma yɛle a? Maa neazo.\n4 Tete ne, ɛnee awuke zo neavolɛ le sonvolɛ mɔɔ bɛdie ye bɛdi kpalɛ mɔɔ ɔ menle ɛva ye awuke anzɛɛ ye gyima ɛwula ɔ sa nu a. Awuke zo neavolɛ lɛ tumi, ɔnea awuke ne anu gyima, ezukoa, nee azonvolɛ mɔɔ ɛha la anwo zo. Yɛkola yɛnwu ɛhye wɔ Ɛleyizɛ mɔɔ Ebileham vale ye debie biala wulale ɔ sa la edwɛkɛ ne anu. Ɔbayɛ kɛ Ɛleyizɛ a Ebileham zoanle ye kɛ ɔhɔgya raalɛ wɔ Mɛsɔpɔteemea ɔrɛlɛ ɔ ra Ayezeke la. Ɛnee ɛhye le nwolɛ adenle kpole!—Mɔl. 13:2; 15:2; 24:2-4.\n5 Ebileham angabɛnzo Dwosefi nleanle Pɔtefaa sua nu amra anwo zo. (Mɔl. 39:1, 2) Nzinlii, Dwosefi mumua ne ranyianle awuke zo neavolɛ, na bɛhanle ɔ nwo edwɛkɛ kɛ “sonvolɛ ne mɔɔ nea Dwosefi sua nu ɛkɛ ne la.” Awuke zo neavolɛ ɛhye zonlenle Dwosefi amediema bulu ne ɛyɛvolɛ. Yɛɛ ɔdaye a Dwosefi vale kɔpo ne mɔɔ ‘bɛwuale’ la anwo ngyehyɛleɛ ne wulale ɔ sa nu a. Ɔda ali kɛ ɛnee bɛdie awuke zo neavolɛma bɛdi kpalɛ.—Mɔl. 43:19-25; 44:1-12.\n6. Awuke zo ɛnleanlɛ gyima boni mɔ a Keleseɛne asafo ne anu mgbanyima yɛ a?\n6 Ɛvoya dɔɔnwo pɛle nu la, ɛzoanvolɛ Pɔɔlo hɛlɛle kɛ Keleseɛnema mɔɔ bɛle neavolɛ la bayɛ ‘Nyamenle awuke zo neavolɛma.’ (Tae. 1:7, NW) Bɛkpa bɛ kɛ bɛnlea “mboane ekpunli ne mɔɔ Nyamenle ɛva ɛwula bɛ sa nu la.” Neavolɛma fa adehilelɛ maa na bɛdi asafo ne anyunlu. (1 Pita 5:1, 2) Nɔhalɛ nu, ɛnee bɛyɛ gyima ngakyile. Kɛ neazo la, Keleseɛnema mɔɔ bɛle neavolɛma mɔɔ bɛwɔ ɛkɛ ɛnɛ la anu dɔɔnwo sonle wɔ asafo ko ala anu. Neavolɛ adenduvoma sonle asafo dɔɔnwo. Yɛɛ Ɔfese Kɔmatii ne anu amra nea asafo mɔɔ bɛwɔ maanle ne mɔ anu la kɔsɔɔti azo. Noko, ɔwɔ kɛ bɛfa nɔhalɛlilɛ bɛyɛ bɛ gyima ne; bɛ kɔsɔɔti “bɛbabu bɛ gyima nwo mgbonda” bɛahile Nyamenle.—Hib. 13:17.\n7. Kɛzi yɛkola yɛka kɛ, wɔ adenle bie azo, Keleseɛnema kɔsɔɔti le awuke zo neavolɛma ɛ?\n7 Na nɔhalɛ Keleseɛnema mɔɔ bɛnle neavolɛma la noko ɛ? Ɛzoanvolɛ Pita hɛlɛle Keleseɛnema kɔsɔɔti kɛlata na ɔhanle kɛ: “Kɛmɔ bɛ muala bɛnea bɛ Nyamenle ahyɛlɛdeɛ ngakyile ne mɔ boɛ la, ko biala ɛva ye ɛdeɛ mɔɔ yenyia ye la ɛkpondɛ ɔ gɔnwo mɔ kpalɛ ɛyɛlɛ.” (1 Pita 1:1; 4:10) Nyamenle ɛlolɛ ne ati, yemaa yɛ kɔsɔɔti ahyɛlɛdeɛ, agyapadeɛ, anwosesebɛ, anzɛɛ ɛlolɛ ahyɛlɛdeɛ mɔɔ yɛbahola yɛava yɛaboa yɛ mediema diedima la. Ɛhye ati, Nyamenle azonvolɛ kɔsɔɔti le awuke zo neavolɛma, na bɛ gyima ne maa bɛdi bɛ eni, bɛdie bɛ bɛdi yɛɛ bɛdi ɛzonle kpole.\nYƐLE NYAMENLE ƐDEƐ\n8. Ngyinlazo ko mɔɔ anwo hyia la boni a ɔwɔ kɛ yɛkakye a?\n8 Kɛmɔ yɛle awuke zo neavolɛma la ati, yɛbazuzu ngyinlazo nsa anwo. Mɔɔ ɔlumua: Yɛ kɔsɔɔti yɛle Nyamenle ɛdeɛ na yɛbabu mgbonda yɛahile ye. Pɔɔlo hɛlɛle kɛ: “Bɛdabɛ bɛnlɛ bɛ nwo; bɛle Nyamenle ɛdeɛ. Ɔdɔle bɛ bolɛ ɛsesebɛ,” Kelaese mogya ne mɔɔ ɔvale ɔbɔle afɔle la. (1 Kɔl. 6:19, 20) Yɛle Gyihova ɛdeɛ, yemɔti ɔwɔ kɛ yɛdi ye mɛla ne mɔ azo, bɛnyɛ ɛnlomboɛ. (Wulo. 14:8; 1 Dwɔn 5:3) Eza yɛle Kelaese azonvolɛ. Kɛmɔ bɛyɛle bɛmanle tete awuke zo neavolɛma la, bɛmaa yɛdayɛ noko fanwodi dɔɔnwo noko yɛ fanwodi ne lɛ ye ɛweɛne. Ɔwɔ kɛ yɛyɛ yɛ gyima ne kɛmɔ bɛhile yɛ la. Ɔnva nwo ɛzonlenlɛ nwo adenle biala mɔɔ yɛlɛ la, yɛtɛde Nyamenle nee Kelaese azonvolɛ.\n9. Kɛzi Gyisɛse yɛle abusuabɔlɛ mɔɔ wɔ menlenlɛ nee sonvolɛ avinli la anwo ndonwo ɛ?\n9 Gyisɛse ɛboa yɛ yemaa yɛnwu abusuabɔlɛ mɔɔ wɔ menlenlɛ nee sonvolɛ avinli la. Mekɛ bie ɔhanle sonvolɛ bie mɔɔ ɔhɔyɛle gyima wɔ alehyenlɛ ne anu amuala na ɔrale sua nu la anwo edwɛkɛ ɔhilele ye ɛdoavolɛma ne. Asoo ɔ menle ne hanle kɛ: “Ka ɛ nwo bɛla badɛnla aze di debie ɔ?” Kyɛkyɛ. Emomu, ɔzele ye kɛ: “Siezie me aleɛ ne na kendɛ maa menli debie na mewie a wɔahɔli wɔ ɛdeɛ ne.” Kɛzi Gyisɛse hilehilele ndonwo ne anu ɛ? “Zɔhane ala yɛɛ bɛdabɛ noko saa bɛyɛ mɔɔ bɛkɛze bɛ kɛ bɛyɛ la amuala bɛwie a, bɛha kɛ, ‘Yɛle sonvolɛma mɔɔ yɛ nwo ɛnlɛ nvasoɛ a; yɛyɛ yɛ gyima mɔɔ ɔwɔ kɛ yɛyɛ la.’”—Luku 17:7-10.\n10. Duzu a kile kɛ Gyihova anye sɔ mɔdenle mɔɔ yɛbɔ yɛsonle ye la ɛ?\n10 Nɔhalɛ nu, Gyihova anye sɔ mɔdenle mɔɔ yɛbɔ yɛsonle ye la kpalɛ. Baebolo ne bɔ yɛ ɛwɔkɛ kɛ: “Nyamenle ɛnli nzisi. Ɔ rɛle ɛnrɛvi gyima mɔɔ bɛyɛle nee ɛhulolɛ mɔɔ bɛhile wɔ ɔ nwo” la. (Hib. 6:10) Gyihova ɛmkpondɛ mɔɔ ɔbo yɛ nwo zo la ɛnvi yɛ ɛkɛ. Bieko, mɔɔ ɔkpondɛ kɛ yɛyɛ la boa yɛ, ɔnyɛ ɛnlomboɛ somaa mɔɔ ɔbu yɛ kɔme a. Noko, kɛmɔ yɛnwu ye wɔ Gyisɛse ndonwo ne anu la, sonvolɛ ɛnyɛ mɔɔ sɔ ɔdaye mumua ne ɔ nye la, ɔnva mɔɔ ɔ nye die nwo la ɔnlumua. Mɔɔ ɛhye kile la a le kɛ, saa yɛyila yɛ nwo zo yɛmaa Nyamenle a, yɛfa mɔɔ ɔkulo la yɛdumua yɛ ɛbɛlabɔlɛ nu. Asoo ɛdie ɛto nu?\nMƆƆ GYIHOVA KPONDƐ AVI YƐ ƐKƐ LA\n11, 12. Kɛmɔ yɛle awuke zo neavolɛma la ati, subane boni mɔ a ɔwɔ kɛ yɛda ye ali a, na subane boni mɔ a ɔwɔ kɛ yɛkoati a?\n11 Ngyinlazo mɔɔ ɔtɔ zo nwiɔ la a le kɛ: Yɛle awuke zo neavolɛma yemɔti yɛ kɔsɔɔti yɛdi ngyinlazo ko ne ala azo. Bɛfa nwolɛ adenle bie mɔ bɛmaa menli ekyi bie wɔ Keleseɛnema asafo ne anu. Noko akee, gyima dɔɔnwo wɔ ɛkɛ mɔɔ yɛ kɔsɔɔti a yɛyɛ a. Kɛ neazo la, yɛle Kelaese ɛdoavolɛma nee Gyihova Alasevolɛ, ɛhye ati yɛkulo yɛ nwo ngoko ngoko. Gyisɛse hanle kɛ ɛlɔlɛ a maa bɛnwu nɔhalɛ Keleseɛnema a. (Dwɔn 13:35) Noko, tɛ yɛ mediema ne mɔ angome a yɛkulo bɛ a. Yɛbɔ mɔdenle yɛda ɛlɔlɛ ali yɛkile menli mɔɔ yɛ nee bɛ diedi ɛnle ko la. Ɛhye le debie mɔɔ yɛ kɔsɔɔti yɛbahola yɛayɛ na ɔwɔ kɛ yɛyɛ noko.\n12 Eza ɔhyia kɛ yɛbɔ ɛbɛla kpalɛ. Yɛkulo kɛ yɛkoati subane nee ɛbɛlabɔlɛ biala mɔɔ Nyamenle Edwɛkɛ ne tendɛ tia la. Pɔɔlo hɛlɛle kɛ: “Menli mɔɔ bɔ ɛbɛla mgbane mgbane, bɛdabɛ mɔɔ bɛsonle awozonle, bɛfa nwuvolɛ, mrenya mɔɔ fa bɛ gɔnwo mɔ mrenya nee mraalɛ mɔɔ fa mraalɛ, bɛdabɛ mɔɔ bɛle nwule, bɛle anyebolo, bɛdabɛ mɔɔ nza ɛgya bɛ, bɛdabɛ mɔɔ bɛ nloa ɛdendɛlɛ ɛnyɛ fɛ nee bɛdabɛ mɔɔ bɛle ahɔdiawu la, biala ɛnrɛnyia Nyamenle Belemgbunlililɛ ne.” (1 Kɔl. 6:9, 10) Nɔhalɛ nu, ɔhyia mɔdenlebɔlɛ na yɛahola yɛayɛ mɔɔ ɔ nee Nyamenle tenlene ngyinlazo ne yia la. Noko, saa yɛmia yɛ nwo a, yɛbanyia nvasoɛ dɔɔnwo mɔɔ bie a le kɛ ɔbamaa yɛabɔ ɛbɛla mɔɔ ɔbamaa yɛanyia kpɔkɛdelɛ kpalɛ, yɛ nee awie mɔ banyia agɔnwolɛvalɛ kpalɛ, na yɛanyia gyinlabelɛ kpalɛ wɔ Nyamenle anyunlu la.—Bɛgenga Ayezaya 48:17, 18.\n13, 14. Gyima boni a bɛva bɛmaa Keleseɛnema kɔsɔɔti a, na kɛzi ɔwɔ kɛ yɛbu ye ɛ?\n13 Eza kakye kɛ, ɛnee awuke zo neavolɛ lɛ gyima yɛ. Yɛdayɛ noko yɛlɛ gyima yɛyɛ. Bɛmaa yɛ ahyɛlɛdeɛ mɔɔ sonle bolɛ—nɔhalɛ ne anwo nrɛlɛbɛ. Nyamenle kpondɛ kɛ yɛka nrɛlɛbɛ ɛhye anwo edwɛkɛ yɛkile awie mɔ. (Mat. 28:19, 20) Pɔɔlo hɛlɛle kɛ: “Ɔwɔ kɛ bɛbu yɛ kɛ Kelaese sonvolɛma mɔɔ nea Nyamenle gyima ne mɔɔ vea la azo a.” (1 Kɔl. 4:1) Ɛnee Pɔɔlo ze kɛ awuke zo ɛnleanlɛ gyima ɛhye kile kɛ yɛbanlea “gyima ne mɔɔ vea la” azo kpalɛ na yɛaha yɛahile awie mɔ kɛmɔ Gyisɛse Kelaese mɔɔ ɔle yɛ Menle la hanle la.—1 Kɔl. 9:16.\n14 Nɔhalɛ ne mɔɔ yɛka nwolɛ edwɛkɛ yɛahile awie mɔ la kile kɛ yɛkulo bɛ. Nɔhalɛ nu, asolo Keleseɛnenli biala tɛnlabelɛ. Yɛ kɔsɔɔti yɛnrɛhola yɛnrɛyɛ ɛzonlenlɛ gyima ne pɛpɛɛpɛ. Gyihova ze ye zɔ. Mɔɔ ɔhyia la a le kɛ yɛbayɛ mɔɔ yɛbahola ye yɛ la kɔsɔɔti. Yɛdua ɛhye azo yɛda nɔhalɛ ɛlɔlɛ ali yɛkile Nyamenle nee yɛ gɔnwo mɔ.\nBɛmaa yɛva nɔhalɛlilɛ yɛyɛ gyima mɔɔ bɛva bɛwula yɛ sa la\nDEƐMƆTI ƆHYIA KƐ YƐDI NƆHALƐ LA\n15-17. (a) Duzu ati a ɔhyia kɛ awuke zo neavolɛ di nɔhalɛ ɛ? (b) Kɛzi Gyisɛse yɛle mɔɔ fi nɔhalɛ mɔɔ bɛnli anu ba la anwo ndonwo ɛ?\n15 Ngyinlazo mɔɔ tɔ zo nsa la bikye nwiɔ ne mɔɔ lumua la kpalɛ, yemɔ a le kɛ: Ɔwɔ kɛ yɛyɛ menli mɔɔ di nɔhalɛ, bɛdie yɛ bɛdi. Bie a awuke zo neavolɛ lɛ subane ngɛnlɛma dɔɔnwo na ɔbɔ mɔdenle kpalɛ, noko akee saa yeanyɛ ye gyima ne kpalɛ anzɛɛ yeanli nɔhalɛ yeammaa ɔ menle a nvasoɛ ɛnrɛra subane ɛhye mɔ azo. Nɔhalɛlilɛ nwo hyia na awie ahola ayɛ awuke zo neavolɛ kpalɛ. Kakye kɛ Pɔɔlo hɛlɛle kɛ: “Debie ko mɔɔ ɔwɔ kɛ [awuke zo neavolɛ] yɛ la a le kɛ ɔkɛli nɔhalɛ ɔkɛmaa ɔ menle ne.”—1 Kɔl. 4:2.\n16 Kpolerazulɛ biala ɛnle nwolɛ kɛ, saa yɛdi nɔhalɛ a, yɛbanyia nwolɛ ahatualɛ. Saa yɛanli nɔhalɛ a yɛbavɛ mgbane. Yɛnwu ngyinlazo ɛhye wɔ Gyisɛse nzunza nwo ndonwo ne anu. Sonvolɛma mɔɔ lile nɔhalɛ vale bɛ menle ezukoa ne “hɔlile gua” la, nyianle nganvolɛ nee nyilalɛ dɔɔnwo. Bɛbule sonvolɛ zɔhane mɔɔ yeanva ezukoa ne mɔɔ ɔ menle vale manle ye la yeanyɛ gyima la kɛ ɔle “mgbovonle,” “amumuyɛ,” nee “sonvolɛ mgbane.” Bɛliele nzunza ne mɔɔ bɛvale bɛmanle ye la bɛvile ɔ sa nu na bɛvuandile ye bɛdole alie nwo.—Bɛgenga Mateyu 25:14-18, 23, 26, 28-30.\n17 Gyisɛse eza hanle mɔɔ fi nɔhalɛ mɔɔ bɛnli anu ba la anwo edwɛkɛ wɔ mekɛ fofolɛ nu. Ɔhanle kɛ: “Sukoavolɛ bie mɔɔ lɛ sonla mɔɔ nea ye gya [anzɛɛ, ye awuke] zo la woale ɛkɛ. Bɛdoanle gyaneavolɛ ne bɛhilele ɔ menle ne kɛ ɔlɛsɛkye ye ezukoa ne. Yemɔti nrenya sukoavolɛ ne vɛlɛle ye na ɔzele ye kɛ, ‘Duzu edwɛkɛ a metete ye ɛ nwo la? Bɛla babu me ninyɛne mɔɔ wɔ ɛ sa nu la anwo mgbonda kile me, ɔluakɛ ɔvi ɛnɛ mɔɔ kɔ la ɛnle me gyaneavolɛ bieko.’” (Luku 16:1, 2) Kɛmɔ awuke zo neavolɛ ne zɛkyele ɔ menle ne agyapadeɛ la ati, ɔ menle ne yele ye ali. Ɛzukoalɛdeɛ mɔɔ tumi wɔ nu la boni ɛ! Yɛkulo kɛ yɛdi nɔhalɛ wɔ gyima mɔɔ bɛva bɛwula yɛ sa la anu.\nASOO ƆWƆ KƐ YƐFA YƐ NWO YƐTO AWIE MƆ ANWO?\n18. Duzu ati a ɔnlɛ kɛ yɛfa yɛ nwo yɛto awie mɔ anwo ɛ?\n18 Yɛ nuhua ko biala bahola abiza ɔ nwo kɛ, ‘Kɛzi mebu me awuke zo ɛnleanlɛ gyima ne ɛ?’ Saa yɛfa yɛ nwo yɛto awie mɔ anwo a ɔbagyegye yɛ. Baebolo ne tu yɛ folɛ kɛ: “Awie biala ɔdaye ɔwɔ kɛ ɔbua ye nyɛleɛ nwo ndɛne, na saa ɔle kpalɛ a yeava mɔɔ yeyɛ la yeadu ɔ nwo; ɔmmafa awie ɛdeɛ mɔɔ ɛyɛ la ɔto ye ɛdeɛ ne anwo.” (Gal. 6:4) Kɛ anrɛɛ yɛbava mɔɔ yɛyɛ la yɛado awie mɔ ɛdeɛ nwo la, ɔwɔ kɛ yɛfa yɛ adwenle yɛkɔ mɔɔ yɛdayɛ mumua ne yɛkola ye yɛ la azo emomu. Saa yɛyɛ ye zɔ a, ɔnrɛmaa yɛnrɛmemaa yɛ nwo zo yɛɛ yɛ abɛ nu ɛnrɛbu. Saa yɛlɛsuzu mɔɔ yɛkola ye yɛ la anwo a, ɔwɔ kɛ yɛnwu kɛ tɛnlabelɛ ne kola kakyi. Bie a ɔlua anwondolɛ, kpanyinliyɛlɛ, anzɛɛ gyima bie mɔ ati, yɛngola yɛnyɛ mɔɔ ɛnee yɛyɛ ye dɛba ne la bieko. Noko, bie a yɛbahola yɛayɛ dɔɔnwo yɛadɛla mɔɔ yɛlɛyɛ ye kɛkala la. Saa ɔle zɔ a, ɛnee duzu ati a yɛmbɔ mɔdenle yɛnyɛ dɔɔnwo ɛ?\n19. Saa yɛtɛnyianle nwolɛ adenle bie mɔ a, duzu ati a ɔnlɛ kɛ yɛmaa yɛ abɛ nu bu ɛ?\n19 Debie bieko mɔɔ ɔwɔ kɛ yɛsuzu nwo la a le nwolɛ adenle mɔɔ yɛlɛ anzɛɛ yɛkpondɛ kɛ yɛnyia la. Kɛ neazo la, bie a adiema nrenya bie kulo kɛ bɛkpa ye kɛ asafo nu kpanyinli anzɛɛ bɛmaa ye gyimalilɛ wɔ maanzinli anzɛɛ maangyeba nyianu bo. Ɔle kpalɛ kɛ yɛbabɔ yɛ nwo mɔdenle amaa yɛafɛta yɛamaa nwolɛ adenle ɛhye mɔ, noko saa yɛ sa anga nwolɛ adenle bie wɔ mekɛ bie anu a, ɔnle kɛ yɛmaa yɛ abɛ nu bu. Ɔlua ninyɛne bie mɔ mɔɔ yɛnze la ati, bie a kyesɛ mekɛ bie gua nu kolaa na bɛava nwolɛ adenle bie mɔ bɛamaa yɛ. Kakye kɛ ɛnee Mosisi te nganeɛ kɛ ɔbahola yeali Yizilayɛma anyunlu bɛavi Yigyibiti, noko ɛnee ɔwɔ kɛ ɔkendɛ ɛvolɛ 40 kolaa. Ɛhye manle ɔnyianle mekɛ dɔɔnwo ɔzukoale subane mɔɔ ɔbamaa yeahola yeali menli mɔɔ le dapele na bɛte atua anyunlu la.—Gyi. 7:22-25, 30-34.\n20. Duzu a yɛkola yɛsukoa yɛfi Dwɔnatan edwɛkɛ ne anu a?\n20 Ɔdwu mekɛ ne bie noko a, yɛnrɛnyia nwolɛ adenle bie mɔ ɛlɛ. Ɛhye bie a dole Dwɔnatan la. Ɔle Sɔɔlo ara, yemɔti ɛnee ɔkola ɔdi Yizilayɛ ebia ne. Noko, Nyamenle kpale Devidi mɔɔ ɛnee le kakula la belemgbunli. Duzu a Dwɔnatan yɛle ye wɔ ɛhye anwo a? Ɔliele ɔdole nu na ɔboale Devidi ɔnva nwo kɛ ɛnee ye ngoane bɔbɔ la esiane nu la. Ɔhanle ɔhilele Devidi kɛ: “Ɛbali Yizilayɛ belemgbunli na medame noko meadɛnla ɛ sa fema zo.” (1 Sam. 23:17) Wɔnwu ɛzukoalɛdeɛ mɔɔ wɔ nu la? Dwɔnatan anyɛ kɛ ɔ ze la, yeandwe Devidi anwo nungule, ɔliele mɔɔ ɔzile la ɔdole nu. Kɛ anrɛɛ yɛbamaa yɛ nye abolo gyima mɔɔ bɛva bɛmaa awie mɔ la, ɔwɔ kɛ yɛ kɔsɔɔti yɛfa yɛ adwenle yɛsie kɛzi yɛbayɛ gyima mɔɔ bɛva bɛwula yɛ sa nu boɛ la azo. Yɛbahola yɛanyia anwodozo kɛ wɔ ewiade fofolɛ ne anu, Gyihova bamaa ye azonvonlɛ kɔsɔɔti anyia mɔɔ bɛkpondɛ la.\n21. Kɛzi ɔwɔ kɛ yɛbu yɛ awuke zo ɛnleanlɛ gyima ne ɛ?\n21 Bɛmaa yɛhakye kɛ yɛle awuke zo neavolɛma mɔɔ yɛdi nɔhalɛ a, yɛnle ngɛkɛlɛ mɔɔ bɛtinlitinli yɛ nwo zo bɛmaa yɛdi nyane na yɛsu a. Yɛ tɛnlabelɛ ne le ngakyile bɔkɔɔ. Bɛli yɛ eni bɛva gyima mɔɔ bɛnrɛyɛ ye bieko ɛlɛ mɔɔ yemɔ a le edwɛkpa ne mɔɔ yɛbɔ ye nolo wɔ awieleɛ mekɛ ɛhye anu la bɛwula yɛ sa. Mekɛ mɔɔ yɛlɛyɛ ɛhye la, yɛnyia fanwodi dɔɔnwo wɔ yɛ gyima ne mɔ ɛyɛlɛ nu. Ɛhye ati, bɛmaa yɛyɛ awuke zo neavolɛma mɔɔ yɛdi nɔhalɛ. Ɔrɛla ye kɛ yɛ nye bazɔ nwolɛ adenle mɔɔ yɛlɛ yɛlɛsonle Sonla kpole kpalɛ mɔɔ wɔ ewiade ye anu la.\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE December 2012 | Duzu Edwɛkɛ A Ɛbahulo Kɛ Ɛbabiza Nyamenle A?\nDecember 2012 | Duzu Edwɛkɛ A Ɛbahulo Kɛ Ɛbabiza Nyamenle A?\nƐZINZALƐ ARANE December 2012 | Duzu Edwɛkɛ A Ɛbahulo Kɛ Ɛbabiza Nyamenle A?


Gyima ne 14 | Yintanɛte Zo Baebolo | Ewiade Fofolɛ Ngilebɛbo\nGyima ne 14:1-28\nAnyuhɔlɛ nee dwazotia wɔ Ayekoneɛm (1-7)\nBɛbule bɛ nyamenle wɔ Lesetela (8-18)\nBɛzile Pɔɔlo awolɛ noko yeanwu (19, 20)\nAsafo ne mɔ anwosesebɛmaanlɛ (21-23)\nBɛziale bɛhɔle Anteɔko wɔ Selea (24-28)\n14 Akee bɛhɔle Dwuuma nyianu sua ne anu wɔ Ayekoneɛm na bɛdendɛle kɛnlɛma bɛmaanle Dwuuma nee Gilikima dɔɔnwo rayɛle diedima. 2 Noko Dwuuma mɔɔ bɛanlie bɛanli la lile wulale maanle maanle ne anu amra bɛmaanle bɛnyianle mediema ne mɔ anwo adwenle ɛtane. 3 Yemɔti bɛvale mekɛ dɔɔnwo bɛluale Gyihova* tumi zo bɛdendɛle akɛnrasesebɛ zo, na ɔluale bɛ nwo zo ɔyɛle nwanwane ninyɛne nee sɛkɛlɛneɛ ɔvale ɔlile ye ɛlolɛ edwɛkɛ ne mɔɔ bɛhanle la anwo daselɛ. 4 Noko menli mɔɔ wɔ sua ne azo la anu hyɛle nwiɔ; bie mɔ hɔle Dwuuma ne afoa yɛɛ bie mɔ noko hɔle ɛzoanvolɛma ne afoa. 5 Mekɛ mɔɔ maanle maanle ne anu amra nee Dwuuma nee bɛ mgbanyima nyianle adwenle kɛ bɛbɔ bɛ aholoba na bɛazi bɛ awolɛ la, 6 bɛdele na bɛnriandile bɛhɔle Laekewonea, Lesetela nee Dɛbi azua ne mɔ nee namunamu mɔɔ bikye ɛkɛ ne la azo. 7 Bɛhɔhanle edwɛkpa ne wɔ ɛkɛ. 8 Ɛnee nrenyia bie wɔ Lesetela mɔɔ le abubura na ɔde ɛkɛ ne. Bɛwole ye abubura na ɔtɛtiale ɛlɛ. 9 Nrenyia ɛhye diele Pɔɔlo wɔ mekɛ mɔɔ ɔlɛtendɛ la, Pɔɔlo nleanle ye koonwu na ɔnwunle kɛ ɔlɛ diedi mɔɔ ɔbamaa yeade kpɔkɛ la, 10 ɔmaanle ɔ ne zo ɔhanle kɛ: “Dwazo gyinla ɛ gyakɛ azo.” Yemɔti nrenyia ne wulule gyinlanle na ɔbɔle ɔ bo kɛ ɔtia. 11 Mɔɔ menli ne nwunle mɔɔ Pɔɔlo ɛyɛ la, bɛdeanle nu wɔ Laekewonea aneɛ nu kɛ: “Nyamenle ne mɔ ɛhakyi bɛ nwo menli ɛra yɛ avinli!” 12 Na bɛvɛlɛle Baanabase Ziyɛse yɛɛ bɛvɛlɛle Pɔɔlo Hɛmɛse, ɔluakɛ yemɔ a ɔtendɛ dɔɔnwo a. 13 Na Ziyɛse ɛsɔfo ne mɔɔ ye ɛzonlenlɛ sua ne wɔ sua ne kandiba la vale nlankɛ nee felawɔse abotile rale anlenkɛ ne anloa kɛ ɔkpondɛ kɛ ɔ nee menli ne bɔ afɔle. 14 Noko mɔɔ ɛzoanvolɛma ne, Baanabase nee Pɔɔlo dele la, bɛsuosuanle bɛ adɛladeɛ ne mɔ anu, bɛnriandile bɛhɔle menli ne anu na bɛdeanle nu kɛ: 15 “Ayi mɔ, kɛmɔti a bɛlɛyɛ ninyɛne ɛhye mɔ ɛ? Yɛdayɛ noko yɛle menli kɛ bɛdabɛ la. Na yɛlɛbɔ edwɛkpa ne nolo yɛahile bɛ amaa bɛagyakyi ninyɛne ɛhye mɔ mɔɔ nvasoɛ ɛnle zo la na bɛara tease Nyamenle ne mɔɔ ɔbɔle anwuma nee azɛlɛ nee nyevile nee mɔɔ wɔ nuhua amuala la ɛkɛ. 16 Dɛba ne ɔmaanle maanle maanle ne adenle ɔmaanle bɛyɛle mɔɔ bɛdabɛ bɛkulo la, 17 ɔluale ninyɛne mgbalɛ mɔɔ ɔyɛle la azo ɔmaanle bɛnyianle daselɛ, ɔmaanle ezule vi anwuma dɔle na bɛnyianle ɛlobɔ kpalɛ, ɔmaanle bɛnyianle aleɛ dɔɔnwo na bɛlile fɛlɛko wɔ bɛ ahonle nu.” 18 Bɛhanle ɛhye ɛdeɛ, noko ɔhale kyɛkyɛ na menli ne abɔ afɔle ne amaa bɛ. 19 Na Dwuuma mɔɔ vi Anteɔko nee Ayekoneɛm rale la lile menli ne adwenle, na bɛzile Pɔɔlo awolɛ na bɛhwenle ye bɛhɔle sua ne kandiba, ɛnee bɛdwenle kɛ yewu. 20 Noko mekɛ mɔɔ ɛdoavolɛma ne rabɔle yiale ye la, ɔdwazole na ɔhɔle sua ne azo. Aleɛ hyenle la ɔ nee Baanabase hɔle Dɛbi. 21 Mɔɔ bɛbɔle edwɛkpa ne nolo wɔ sua ne azo na bɛnyianle ɛdoavolɛma ekyi la, bɛziale bɛhɔle Lesetela, Ayekoneɛm nee Anteɔko. 22 Ɛkɛ ne, bɛmaanle ɛdoavolɛma ne anwosesebɛ, na bɛdule bɛ folɛ kɛ bɛgyinla kpundii wɔ diedi ne anu na bɛhanle kɛ: “Ɔwɔ kɛ yɛnwu amaneɛ dɔɔnwo na yɛahɔ Nyamenle Belemgbunlililɛ ne anu.” 23 Eza bɛkpale mgbanyima bɛmaanle bɛ wɔ asafo biala anu, bɛyɛle asɔne na bɛhyele ɛhɔne, na bɛvale bɛ bɛwulale Gyihova* mɔɔ bɛliele ye bɛlile la asa anu. 24 Akee bɛhɔvale Paesedea na bɛrale Pamefelea, 25 na mɔɔ bɛhanle edwɛkɛ ne wɔ Pɛga bɛwiele la, bɛhɔle Ateelea. 26 Bɛvi ɛkɛ ne la bɛvale ɛlɛne bɛhɔle Anteɔko, ɛleka mɔɔ bɛvale Nyamenle ɛlolɛ ne mɔɔ bɛvale bɛyɛle gyima mɔɔ bɛyɛ bɛwie kɛkala bɛmaanle bɛ la. 27 Mɔɔ bɛdwule ɛkɛ ne na bɛyiale asafo ne amuala la, bɛhanle ninyɛne dɔɔnwo mɔɔ Nyamenle ɛlua bɛ nwo zo ɛyɛ, nee kɛzi yebuke diedi adenle yemaa maanle maanle ne la bɛhilele bɛ. 28 Yemɔti bɛdɛnlanle ɛdoavolɛma ne anwo ɛkɛ ne bɛhyɛle.\nGyima ne 14


Nwane Mɔ A Wɔ Nɔhalɛ Ɛzonlenlɛ Nu A?\nKENGA YE WƆ Abbey Acholi Afrikaans Amharic Ateso Attié Aukan Baoule Bassa (Cameroon) Batak (Karo) Bissau Guinean Creole Boulou Bété Chichewa Chitonga Cibemba Damara Douala Edo English French Ga Haitian Creole Igbo Indonesian Italian Jula Kiluba Kinyarwanda Kisonge Kwanyama Lhukonzo Lingala Lomwe Luganda Luo Medumba Ngangela Nyungwe Nzema Oromo Portuguese (Brazil) Rutoro Shona Sidama Spanish Swahili Tigrinya Tiv Twi Urhobo Venda Wolaita Xhosa Yacouba Yoruba\n1. Duzu a ɔwɔ kɛ yɛyɛ na yɛazɔ Nyamenle anye ɛ?\nAMAA yɛ nee Nyamenle anyia agɔnwolɛvalɛ kpalɛ mɔɔ anyelielɛ wɔ nu la, ɔwɔ kɛ yɛtwe yɛ nwo yɛfi adalɛ ɛzonlenlɛ nwo bɔkɔɔ. Ɔwɔ kɛ yɛfa nɔhalɛ ɛzonlenlɛ yɛtɛnla aze. Menli mgbe mgbe mɔɔ wɔ azɛlɛ ye azo ɛleka biala la ɛlɛyɛ zɔ ɛnɛ.\n2. Nienwu a bɛnwu Gyihova Alasevolɛ a, na bɛ gyima a le boni?\n2 Kɛ mɔɔ Baebolo ne ɛha ɛdo ɛkɛ ne la, nɔhalɛ azonvolɛ le “menli pemgbenleamgbe anzɛɛ ekpunli kpole” mɔɔ “bɛvi mbusua, maanle, aneɛ nee menli ngakyile kɔsɔɔti anu” a bɛra a. (Yekile 7:9) Wɔ azɛlɛ 235 azo, Gyihova Alasevolɛ mgbe dɔɔnwo ɛlɛboa menli wɔ anyebolo zo bɛamaa bɛazukoa Gyihova ɛlɔlɛ ndenle ne mɔ nee mɔɔ ɔkpondɛ kɛ bɛyɛ la.\nNɔhalɛ Azonvolɛ Mɔɔ Yɛnwu Bɛ\n3. Nwane a Alasevolɛ ne mɔ sonle ye a, na ɛzonlenlɛ ngakyile boni a bɛkpo a?\n3 Alasevolɛ ne mɔ die to nuhua kɛ Gyihova angomekye a fɛta ɛzonlenlɛ a. Bɛkpo kɛ bɛkɛbɔ bɛ ti aze bɛkɛmaa awozonle anzɛɛ Nyamenle ɛzonlenlɛ nu nvoninli biala. (1 Dwɔn 5:21) Bɛnlua epezilɛ anzɛɛ amaamuo ngakyile mɔɔ si adalɛ ɛzonlenlɛ nu diedi yɛɛ ‘sunsum ɛtane ngilehilelɛ’ adua la azo bɛnli mowuamra eni. (1 Timote 4:1) Noko akee, bɛkyekye bɛdabɛ mɔɔ bɛ nwo ɛha la arɛle ɔlua Nyamenle ɛwɔkɛ mɔɔ yebɔ kɛ ɔbadwazo mowuamra yeara paladaese wɔ azɛlɛ ye azo mɔɔ bɛkilehile nu bɛkile bɛ la azo.—Dwɔn 5:28, 29; Gyima ne 24:15.\n4. Duzu kpɔkɛ a Nyamenle menli si wɔ ngonyiayelɛ nwo a?\n4 Alasevolɛ ne mɔ ɛnva bɛ nwo ɛnwula ngonyiayelɛ, silihyelɛ, anzɛɛ ayɛne nyɛleɛ nu, ɔluakɛ, bɛze kɛ nyɛleɛ ɛhye mɔ vi Abɔnsam. Bɛnva bɛ rɛle bɛnwula ngonyiayelɛ nu kɛ bɛ anwobanebɔlɛ—bɛ rɛle amuala wɔ Gyihova anu.—Mrɛlɛbulɛ 18:10.\n5. Adenle boni azo a Gyihova Alasevolɛ ‘ɛnle ewiade ye ɛdeɛ’ a?\n5 Gyisɛse hanle kɛ ye ɛdoavolɛma ne ‘ɛnle ɛtane ewiade ye ɛdeɛ.’ (Dwɔn 17:16) Gyisɛse mumua ne anva ɔ nwo anwula ye mekɛ zo maanyɛlɛ nu. (Dwɔn 6:15) Wɔ adenle ko ne ala azo, Alasevolɛ ne mɔ ɛnva bɛ nwo ɛnwula ewiade ɛhye maanyɛlɛ, ye maanlehulolɛ, nee ye dibilɛ ɛpelelɛ nu. Noko, bɛtua bɛ adwule na bɛdi maanle mɔɔ bɛde nu la mɛla zo.—Dwɔn 15:19; Wulomuma 13:1, 7.\n6. Agyalɛ nee ewolebɔlɛ nwo adehilelɛ boni a Nyamenle azonvolɛ fa di gyima a?\n6 Ɔluakɛ Alasevolɛ ne mɔ yɛ ɛnzolɛ maa maanle mgbanyima la ati, bɛnea kɛ bɛva bɛ agyalɛ bɛwula mɛla bo. (Taetɛse 3:1) Bɛdi Nyamenle adehilelɛ zo, ɛhye ati bɛngya mraalɛ dɔɔnwo. (1 Timote 3:2) Bieko, ɔluakɛ Nyamenle azonvolɛ fa Baebolo adehilelɛ di gyima wɔ bɛ ɛbɛlabɔlɛ nu la ati, ɔnda ɔnzi kɛ bɛ agyalɛ kɔwie ewolebɔlɛ nu.\n7. Kɛzi Alasevolɛ ne mɔ kulo bɛ nwo ngoko ngoko ɛ?\n7 Alasevolɛ ne mɔ kulo bɛ nwo. Ɔwɔ nuhua kɛ bɛvi aneɛ nee maanle ngakyile nu la, ɛlɔlɛ ɛhye nee ɛlɔlɛ mɔɔ bɛlɛ bɛmaa Nyamenle la ka bɛ bɔ nu wɔ nɔhalɛ mediemayɛlɛ nu. Saa esiane si anzɛɛ ɛhyianlɛ mekɛ dwazo a, Alasevolɛ ne mɔ yɛ ye ndɛndɛ boa bɛ nwo. Alasevolɛ ne mɔ da ɛlɔlɛ ali wɔ kɛzi bɛbɔ bɛ ɛbɛla la anu.—Dwɔn 13:35.\nGyihova Alasevolɛ ka bɔ nu wɔ ewiade amuala mediemayɛlɛ nu\n8. Nyɛleɛ ɛtane ɛtane boni a Nyamenle menli kpo a?\n8 Gyihova menli bɔ mɔdenle kpalɛ amaa bɛava nɔhalɛlilɛ yɛɛ tenleneyɛlɛ bɛadɛnla aze. Bɛkpo awuleyɛlɛ, adalɛbɔlɛ, adwɔmanebɔlɛ, nzabolɛ, yɛɛ gualilɛ nu nyɛleɛ mɔɔ ɛngile nɔhalɛlilɛ la. Kunlima ɛmbo bɛ ye mɔ. Kolaa na bie mɔ arayɛ Alasevolɛ la bɛvale bɛ nwo bɛwulale ninyɛne ɛhye mɔ anu, noko ɔlua Gyihova moalɛ zo bɛgyakyi. “Bɛbia bɛ; bɛde bɛ nwo” wɔ Nyamenle anye zo.—1 Kɔlentema 6:9-11.\nMenli Mɔɔ Yɛ Nyamenle Ɛhulolɛdeɛ\n9. Duzu a buluku ko hanle ye wɔ Abibile Maanle sunsumsɔne nwo a?\n9 Nɔhalɛ nu, ɛzonlenlɛ ngakyile dɔɔnwo kile kɛ bɛnwu nɔhalɛ ne. Bie a bɛbava nwanwane gyima mɔɔ bɛyɛ la a bɛahile a. Kɛ neazo la, buluku ko hanle vanenle mɔɔ bɛfɛlɛ bɛ sunsumsɔne wɔ Abibile Maanle nu la anwo kɛ: “Gyima mɔɔ ngonyiama nee ninsivolɛma yɛ la ɛrali [Kilisiene eku fofolɛ ne mɔ] asa nu. . . . Bɛkile kɛ bɛka edwɛkɛ bɛmaa ɔba nu na bɛyɛ nwanwane ninyɛne. Ngapezoma mɔɔ wɔ bɛ nu la nyia ɛnyelɛzodeɛnwunlɛ na bɛkile ɛlalɛ bo. Bɛfa nzule nee nwole nwuanzanwuanza, nzonle, kyɛnɛlɛ yɛɛ ɛyɛlɛ bɛyɛ ayile na bɛfa bie bɛmaa menli bɔ bɛ nwo bane fi ewule nwo.”\n10, 11. Duzu ati a mɔɔ bɛkile kɛ le nwanwane ninyɛne mɔɔ bɛyɛ ye ɛnɛ la ɛngile kɛ ɛzonlenlɛ bie vi Nyamenle ɛ?\n10 Menli mɔɔ wɔ ɛzonlenlɛ ɛhye mɔ anu la ka kɛ bɛ nwanwane gyima ne kile kɛ Nyamenle ɛyila bɛ ɛzonlenlɛ ne. Noko nwanwane gyima ɛngile kɛ Nyamenle die ɛzonlenlɛ bie to nu. Seetan maa adalɛ azonvolɛ bie mɔ tumi maa bɛyɛ ‘nwanwane ninyɛne mgbole.’ (2 Tɛsalonaekama 2:9) Bieko, Baebolo ne hanle dole ɛkɛ ne kɛ nwanwane ahyɛlɛdeɛ mɔɔ vi Nyamenle, mɔɔ le kɛ ngapezo, aneɛ ngakyile ɛhanlɛ, yɛɛ nwoma ɛnwunlɛ mgbole “bapɛ nu aze.”—1 Kɔlentema 13:8.\n11 Gyisɛse bɔle kɔkɔ kɛ: “Tɛ awie biala mɔɔ kɛvɛlɛ me kɛ, ‘Awulae, Awulae’ la a banyia Anwuma Belemgbunlililɛ ne a, na bɛdabɛ mɔɔ bɛyɛ mɔɔ Egya mɔɔ wɔ anwuma la kpondɛ kɛ bɛyɛ la a banyia ye a. Saa Ndɛnebualɛ Kenle ne dwu a, dɔɔnwo ne ala baha ahile me kɛ, ‘Awulae, Awulae! Yɛluale wɔ duma nu yɛbɔle Edwɛkpa ne nolo, yɛluale wɔ duma nu yɛdudule [sunsum ɛtane, NW] dɔɔnwo na yɛyɛle nwanwane ninyɛne!’ Na mebaze bɛ kɛ, Menze bɛ. Bɛvi ɛkɛ ne bɛhɔ. Nindavoma!”—Mateyu 7:21-23.\n12. Nwane mɔ a banyia anwuma Belemgbunlililɛ ne a?\n12 Nwane mɔ a, akee, banyia anwuma Belemgbunlililɛ ne a? Menli mɔɔ yɛ Nyamenle ɛhulolɛdeɛ la ɔ.\nNyamenle Belemgbunlililɛ Ne Nolobɔlɛma\n13. Duzu gyima a Nyamenle kile kɛ ye menli ɛyɛ ɛnɛ, na nwane mɔ a ɛlɛyɛ a?\n13 Boni a Nyamenle kulo kɛ ye menli yɛ ɛnɛ a? Gyisɛse hanle kɛ: “Bɛbabɔ Edwɛkpa ɛhye mɔɔ fane . . . Belemgbunlililɛ ne anwo la nolo wɔ aleɛabo amuala, amaa yeayɛ daselɛlilɛ yeamaa aleɛabo amra kolaa na awieleɛ ne ara.” (Mateyu 24:14) Ɛhye a le gyima mɔɔ Gyihova Alasevolɛ ɛlɛfa mɔdenlebɔlɛ ayɛ a.\n14. Nyamenle Belemgbunlililɛ ne a le duzu, na nwane mɔ a bali tumi wɔ Belemgbunlililɛ ne anu a?\n14 Wɔ “aleɛabo amuala” Gyihova Alasevolɛ ɛlɛbɔ Nyamenle Belemgbunlililɛ ne nolo kɛ ɔle anwuma arane mɔɔ bali azɛlɛ ye amuala azo wɔ tenleneyɛlɛ nu a. Bɛkilehile kɛ Gyihova ɛye Gyisɛse Kelaese kɛ Belemgbunlililɛ ne azo Belemgbunli, na ɔ gɔnwo mɔ ebialilɛma 144,000 mɔɔ vi alesama anu la boka ɔ nwo.—Daneɛle 7:14, 18; Yekile 14:1, 4.\n15. Duzu a Belemgbunlililɛ ne bazɛkye a?\n15 Alasevolɛ ne mɔ fa Baebolo ne di gyima kile menli kɛ Nyamenle Belemgbunlililɛ ne bazɛkye Seetan ewiade ne amuala. Adalɛ ɛzonlenlɛ nee ye ngilehilelɛ ne mɔɔ ɛnwula Nyamenle anyunlunyia na ɔwula Seetan anyunlunyia la bavi ɛkɛ! (Yekile 18:8) Eza dasanli tumililɛ mɔɔ dwazo tia Nyamenle la bavi ɛkɛ!—Daneɛle 2:44\n16. Nwane mɔ a Gyisɛse Kelaese bali bɛ nwo zo tumi a, na nienwu a bɛbadɛnla a?\n16 Mɔɔ boka ye bieko la, Gyihova Alasevolɛ bɔ ye nolo kɛ Gyisɛse Kelaese bamaa bɛdabɛ mɔɔ bɛyɛ mɔɔ Nyamenle kpondɛ la anyia nvasoɛ kpole. Bɛbayɛ ye maanlema wɔ azɛlɛ ye azo. Baebolo ne bɔ ɛwɔkɛ kɛ: “Ɔluakɛ mɔɔ ɛnlɛ bie la fɛlɛ a ɔdie ye zo, ɔdie ehyianli nee mɔɔ ɛnlɛ boavolɛ la zo. Ɔnwu mɔɔ ɛnlɛ anwosesebɛ nee mɔɔ ɛnlɛ bie la anwunvɔne, na ɔdie mɔɔ ɛnlɛ bie la ngoane.”—Edwɛndolɛ 72:12, 13.\n17. Nwane mɔ angomekye a ɛlɛbɔ Nyamenle Belemgbunlililɛ ne nolo a?\n17 Menli ekpunli bieko ɛnle ɛkɛ mɔɔ yɛ Nyamenle ɛhulolɛdeɛ, bɔ Belemgbunlililɛ edwɛkpa ne nolo a. Gyihova Alasevolɛ ala a ɛlɛbɔ Nyamenle Belemgbunlililɛ ne nolo wɔ azɛlɛ ye azo amuala a.


Dwɔn Edwɛkpa 15:1-27\nEwiade ne kpɔ Gyisɛse ɛdoavolɛma (18-27)\n15 “Mame a mele nɔhalɛ vanye ne a, yɛɛ me Ze a le ɛyazonlɛnli ne a. 2 Ngane biala mɔɔ wɔ me nwo mɔɔ ɛnzo ma la ɔpɛ ye ɔto ye lɔ, na ɔyeye* biala mɔɔ so ma la anwo, amaa yeahola yeazo ma dɔɔnwo.+ 3 Edwɛkɛ ne mɔɔ meha mehile bɛ la ati, bɛ nwo ɛde dɛbadɛba.+ 4 Bɛ nee me ɛyɛ ko, na me nee bɛ bayɛ ko. Kɛ mɔɔ ngane ne angome ɛngola ɛnzo ma kyesɛ ɔwɔ vanye ne anwo la, bɛdabɛ noko bɛnrɛhola bɛnrɛzo ma kyesɛ bɛ nee me yɛ ko.+ 5 Mame a mele vanye ne a; bɛmɛ bɛle ngane ne mɔ. Awie biala mɔɔ nee me le ko na me nee ye le ko la so ma dɔɔnwo;+ ɔluakɛ saa menle nu a bɛnrɛhola bɛnrɛyɛ ɛhwee. 6 Saa awie nee me anyɛ ko a, bɛbapɛ ye na yeayɛ kɛ ngane mɔɔ ɛwu la. Menli boɔboa ngane ɛhye mɔ anloa na bɛfuandi bɛgua senle nu bɛyela bɛ. 7 Saa bɛ nee me le ko na me edwɛkɛ ne tɛnla bɛ ahonle nu a, bɛbiza debie biala mɔɔ bɛkulo la na bɛ sa kɛha ye.+ 8 Mɔɔ wula me Ze anyunlunyia la a le kɛ bɛkɛhɔ zo bɛkɛzo ma dɔɔnwo na bɛahile kɛ bɛle me ɛdoavolɛma.+ 9 Kɛ mɔɔ Selɛ ne kulo me la,+ zɔhane ala a medame noko mehulo bɛ a; bɛdɛnla me ɛlɔlɛ ne anu. 10 Saa bɛdi me mɛla zo a bɛbadɛnla me ɛlɔlɛ ne anu kɛ mɔɔ meli Selɛ ne mɛla zo na mede ye ɛlɔlɛ ne anu la. 11 “Meha ɛhye mehile bɛ amaa bɛanyia me anyelielɛ ne bie na bɛ anyelielɛ ne ali munli.+ 12 Me mɛla ne a le ɛhye, bɛhulo bɛ nwo kɛ mɔɔ mehulo bɛ la.+ 13 Awie biala ɛnlɛ ɛlɔlɛ kpole ɛndɛla ɛhye, kɛ awie kɛva ye ngoane* kɛbɔ afɔle kɛmaa ɔ gɔnwo mɔ.+ 14 Saa bɛyɛ mɔɔ meha mehile bɛ la a, ɛnee bɛle me gɔnwo mɔ.+ 15 Menvɛlɛ bɛ ngɛkɛlɛ bieko, ɔluakɛ akɛlɛ ɛnze mɔɔ ɔ menle yɛ la. Na mevɛlɛ bɛ agɔnwolɛma ɔluakɛ debie biala mɔɔ mendele menvile me Ze ɛkɛ la, memaa bɛnwu ye. 16 Tɛ bɛmɛ a bɛkpale me a, medame a memkpale bɛ na menyele bɛ kɛ bɛhɔ na bɛhɔzo ma a na ɔwɔ kɛ bɛ ma ne kɔ zo tɛnla ɛkɛ, amaa debie biala mɔɔ bɛkɛbiza Selɛ ne wɔ me duma nu la, yeava yeamaa bɛ.+ 17 “Melɛka ɛhye meahile bɛ, amaa bɛahulo bɛ nwo.+ 18 Saa ewiade ne kpɔ bɛ a, bɛnwu ye kɛ ɔlimoale ɔkpɔle me kolaa na yeakpɔ bɛ.+ 19 Saa bɛwɔ ewiade ne afoa a, anrɛɛ ewiade ne anye balie mɔɔ le ye ɛdeɛ la anwo. Noko kɛmɔ bɛnle ewiade ne afoa+ na meye bɛ mevi ewiade ne anu la ati a ewiade ne kpɔ bɛ a.+ 20 Bɛhakye edwɛkɛ ne mɔɔ menganle mengilele bɛ la: Akɛlɛ ɛnle kpole ɛndɛla ɔ menle. Saa bɛyɛle me kpɔdekpɔde a, ɛnee bɛbayɛ bɛdabɛ noko kpɔdekpɔde;+ saa bɛlile me edwɛkɛ zo a, ɛnee bɛbali bɛdabɛ noko bɛ edwɛkɛ zo. 21 Noko me duma ne ati bɛbayɛ ɛhye mɔ amuala bɛatia bɛ, ɔluakɛ bɛnze Mɔɔ zoanle me la.+ 22 Saa meambandendɛ meangile bɛ a, anrɛɛ ɛtane biala ɛnle bɛ nwo.+ Noko kɛkala bɛnlɛ bɛ ɛtane nwo nyelebɛnloa biala.+ 23 Awie biala mɔɔ kpɔ me la kpɔ me Ze noko.+ 24 Saa meanyɛ gyima mɔɔ awie biala ɛtɛyɛle bie ɛlɛ la wɔ bɛ avinli a, anrɛɛ ɛtane biala ɛnle bɛ nwo;+ noko kɛkala bɛnwu me yɛɛ bɛkpɔ me nee me Ze. 25 Noko ɛhye ɛzi amaa edwɛkɛ mɔɔ bɛhɛlɛ ye wɔ bɛ Mɛla ne anu la ara nu kɛ: ‘Mgbane gyɛne ala a bɛkpɔle me a.’+ 26 Saa boavolɛ ne mɔɔ mebazoa ye meavi Selɛ ne ɛkɛ, sunsum ne mɔɔ maa bɛnwu nɔhalɛ ne+ mɔɔ vi Selɛ ne anwo lɔ la ba a, ɔbali me nwo daselɛ;+ 27 na ɔwɔ kɛ bɛdabɛ noko bɛdi daselɛ,+ ɔluakɛ ɔvi mɔlebɛbo ne amuala bɛ nee me a lua a.


Mateyu 1 | Yintanɛte Zo Baebolo | Ewiade Fofolɛ Ngilebɛbo\nMateyu Edwɛkpa 1:1-25\nGyisɛse Kelaese anwo tetedwɛkɛ (1-17)\nGyisɛse awolɛ (18-25)\n1 Buluku mɔɔ ka Gyisɛse Kelaese* anwo tetedwɛkɛ la ɛne. Ɔle Devidi ara+ yɛɛ Ebileham ara:+ 2 Ebileham wole Ayezeke;+Ayezeke wole Gyekɔbo;+Gyekɔbo wole Dwuda+ nee ɔ mediema mrenyia ne mɔ; 3 Dwuda nee Teemaa wole Pilɛze nee Zila;+Pilɛze wole Hɛzelɔn;+Hɛzelɔn wole Relam;+ 4 Relam wole Amenadabe;Amenadabe wole Nahyɔn;+Nahyɔn wole Salemɔn; 5 Salemɔn nee Releehabe wole Bowaze;+Bowaze nee Wulutu wole Obɛde;+Obɛde wole Gyɛsi;+ 6 Gyɛsi wole Belemgbunli Devidi.+ Devidi nee Yulaya aye ne wole Sɔlɔmɔn;+ 7 Sɔlɔmɔn wole Rilihɔbowam;+Rilihɔbowam wole Abaegya;Abaegya wole Esa;+ 8 Esa wole Gyɛhɔhyafate;+Gyɛhɔhyafate wole Gyɛholam;+Gyɛholam wole Yuzaya; 9 Yuzaya wole Dwotam;+Dwotam wole Ehaze;+Ehaze wole Hɛzikaya;+ 10 Hɛzikaya wole Manasɛ;+Manasɛ wole Emɔn;+Emɔn wole Dwosaya;+ 11 Dwosaya+ wole Gyɛkonaya+ nee ɔ mediema mrenyia ne mɔ wɔ mekɛ mɔɔ bɛvale bɛ bɛhɔle akɛlɛzonlenlɛ nu wɔ Babelɔn la anu.+ 12 Mɔɔ bɛvale bɛ bɛhɔle akɛlɛzonlenlɛ nu wɔ Babelɔn la anzi, Gyɛkonaya wole Hyealeteɛle;Hyealeteɛle wole Zɛlubabɛle;+ 13 Zɛlubabɛle wole Abayude;Abayude wole Yilayakem;Yilayakem wole Ezɔ; 14 Ezɔ wole Zeedɔko;Zeedɔko wole Ekem;Ekem wole Yilayɛde; 15 Yilayɛde wole Ɛlieza;Ɛlieza wole Matan;Matan wole Gyekɔbo; 16 Gyekɔbo wole Dwosefi mɔɔ ɔ ye a le Mɛle mɔɔ wole Gyisɛse,+ mɔɔ bɛfɛlɛ ye Kelaese ne la.+ 17 Yemɔti, awolɛndoazo ne amuala, ɔvi Ebileham anwo zo badwu Devidi anwo zo, le awolɛndoazo 14; ɔvi Devidi anwo zo badwu mekɛ mɔɔ bɛvale bɛ bɛhɔle akɛlɛzonlenlɛ nu wɔ Babelɔn la, le awolɛndoazo 14; yɛɛ ɔvi mekɛ mɔɔ bɛvale bɛ bɛhɔle akɛlɛzonlenlɛ nu wɔ Babelɔn badwu Kelaese anwo zo la, le awolɛndoazo 14. 18 Kɛ Gyisɛse Kelaese awolɛ ne yɛle la ɛne. Mekɛ mɔɔ bɛbɔle ye mame Mɛle ɛwɔkɛ kɛ Dwosefi bagya ye na ɔtɛnyianle ɔtɛgyale ye la, bɛnwunle kɛ sunsum nwuanzanwuanza*+ ne ɛmaa yenrenzɛ. 19 Noko, kɛmɔ ɛnee ɔ hu Dwosefi le tenlenenli na ɔngulo kɛ ɔgua ɔ nyunlu aze la ati, ɔyɛle ye adwenle kɛ ɔbabɔ ye ewole fealeranu.+ 20 Na mekɛ mɔɔ ɔdwenledwenlenle ninyɛne ɛhye mɔ anwo ɔwiele la, nea! Gyihova* anwumabɔvolɛ yele ɔ nwo hilele ye wɔ ɛlalɛ nu, na ɔhanle kɛ: “Dwosefi, Devidi ara, mmasulo kɛ ɛbava ɛ ye Mɛle wɔahɔ sua nu, ɔluakɛ sunsum nwuanzanwuanza ne a ɛmaa yenrenzɛ a.+ 21 Ɔbawo ralɛ nrenyia, na ɛbado ye duma Gyisɛse,*+ ɔluakɛ ɔbalie ye menli ne yeavi bɛ ɛtane nu.”+ 22 Ɛhye amuala yɛle zɔ amaa mɔɔ Gyihova* luale ye ngapezonli ne anwo zo hanle la ara nu kɛ: 23 “Nea! Bɛlɛra ne* banrenzɛ na yeawo ralɛ nrenyia, na bɛbado ye duma Yemanoɛle,”+ ɔ bo kile kɛ, “Nyamenle Nee Yɛ De.”+ 24 Akee Dwosefi dwazole vile nla nu na ɔyɛle ye kɛ mɔɔ Gyihova* anwumabɔvolɛ ne zele ye la, na ɔvale ɔ ye ɔhɔle sua nu. 25 Noko ɔ nee ye anla ɔhɔkpulale kɛ ɔwole ralɛ nrenyia,+ na ɔdonle ye Gyisɛse la.+\n^ Anzɛɛ “Mɛzaya ne; Mɔɔ Bɛkpokpa Ye.”\n^ Anzɛɛ “gyimayɛlɛ tumi.”\n^ Gyihova duma ne finde 237 wɔ Kilisiene Giliki Ngɛlɛlera ne anu, na ɛke a ɔdimoa ɔfinde a. Nea Mok. A5.\n^ Ɔle kɛ Hibulu duma Gyɛhyua, anzɛɛ Dwɔhyua la, ɔ bo kile kɛ “Gyihova Le Ngoanelielɛ.”\n^ Anzɛɛ “Raalɛ mɔɔ ɛnze nrenyia la.”


Nyamenle Kpalɛyɛlɛ: Ɔmaa Yɛ Nye Die | Bikye Nyamenle\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Fijian Finnish French Ga Georgian German Giliki Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikongo Kikuyu Kiluba Kinyarwanda Kirghiz Korean Kwangali Latvian Lingala Lithuanian Luo Malagasy Myanmar Ngabere Norwegian Nzema Oromo Papiamento (Aruba) Papiamento (Curaçao) Persian Polish Portuguese (Brazil) Quechua (Bolivia) Rarotongan Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Turkish Twi Ukrainian Vietnamese Xhosa Yoruba Zulu\nƆmaa Yɛ “Nye Die”\nAsoo Gyihova dwenle yɛ nwo amgba, anzɛɛ ɔndwenle alesama mɔɔ wɔ azɛlɛ ye azo la ngyegyelɛ nwo? Kɛzi Baebolo ne bua zɔhane kpuyia ne la kyekye yɛ rɛle. Nyamenle amgba dwenle alesama abusua ne anwo, na ɔkpondɛ kɛ yɛ nye die wɔ ɛbɛlabɔlɛ nu. Alehyenlɛ biala ɔmaa alesama—bɔbɔ bɛdabɛ mɔɔ bɛnze ayɛlɛ la—nyia ye kpalɛyɛlɛ dɔɔnwo ne azo nvasoɛ. Suzu ɛzoanvolɛ Pɔɔlo edwɛkɛ ne anwo nea.—Kenga Gyima ne 14:16, 17.\nMekɛ mɔɔ Pɔɔlo ɛlɛtendɛ ahile menli mɔɔ bɛnzonle Nyamenle mɔɔ bɛwɔ suakpole Lesetela azo la, ɔhanle kɛ: “Mɔmoane ɔmanle menli muala adenle ɔmanle bɛyɛle mɔɔ bɛdabɛ bɛkulo la. Noko dahuu ɔdua ye ninyɛne kpalɛ mɔɔ ɔyɛ la azo ɔkile ɔ nwo ɔkile bɛ: ɔmaa bɛ ezule, yɛɛ ɛbuhenle ne dwu a ɔmaa bɛ aleɛ na ɔmaa bɛ nye die.” Kɛzi menli mɔɔ diele Pɔɔlo la dele edwɛkɛ ɛhye abo ɛ?\nMenli mɔɔ wɔ Lesetela la dele kɛzi Pɔɔlo edwɛkɛ ne le nɔhalɛ la abo ndɛndɛ. Ɛnee bɛyɛ ɛbɔ nu gyima na bɛde azɛlɛ mɔɔ kye aleɛ na nzule wɔ zolɛ la azo. Noko, kɛmɔ Pɔɔlo hakyele bɛ la, Nyamenle a ezule ne nee ɛlobɔ kpalɛ ne Vi ye ɛkɛ a. Yemɔti, mekɛ biala mɔɔ bɛkɛnyia ma dɔɔnwo na bɛkɛli aleɛ fɛlɛko la, ɛnee bɛlɛnyia Nyamenle kpalɛyɛlɛ ne azo nvasoɛ.\nEdwɛkɛ mɔɔ Pɔɔlo hanle hilele Lesetelama la maa yɛsukoa Gyihova Nyamenle anwo ninyɛne dɔɔnwo mɔɔ hyia la.\nGyihova maa yɛkpa mɔɔ yɛkulo la. Yɛ ye nzonlɛ kɛ Gyihova manle menli muala adenle manle “bɛyɛle mɔɔ bɛdabɛ bɛkulo la.” Buluku bie mɔɔ menli mɔɔ kile Baebolo ne abo nea nu la ka kɛ edwɛkɛ ɛhye kola kile kɛ “bɛyɛle mɔɔ sɔ bɛ nye la” anzɛɛ “bɛyɛle mɔɔ bɛsuzu kɛ ɔle kpalɛ la.” Gyihova ɛnyɛ ye kyengye kɛ awie biala ɛzonle ye. Ɔmaa yɛ adenle ɔmaa yɛkpa mɔɔ yɛkulo—yɛkola yɛkile mɔɔ yɛbayɛ la.—Mɛla ne 30:19.\nGyihova kpondɛ kɛ yɛnwu ye. Pɔɔlo hanle kɛ, “ɔkile ɔ nwo ɔkile” bɛ. Buluku ne mɔɔ yɛlumua yɛha nwolɛ edwɛkɛ la ka kɛ ɛdendɛfoa ɛhye kola kile kɛ “yemaa menli ɛnwu Nyamenle holɛ ko mɔɔ ɔde la wienyi.” Nyamenle abɔdeɛ maa bɛnwu ye “su kpalɛ ne mɔɔ yɛ nye ɛnnwu ye,” mɔɔ bie a le ye kpalɛyɛlɛ, ye nrɛlɛbɛ, ye tumi nee ye ɛlɔlɛ ne la. (Wulomuma 1:20) Gyihova ɛla ɔ nwo ali fane dɔɔnwo wɔ Baebolo ne anu. (2 Temɔte 3:16, 17) Asoo ɛhye ɛmmaa ɔnla ali wienyi kɛ ɔkpondɛ kɛ yɛnwu ye?\nAlehyenlɛ biala Nyamenle maa alesama—bɔbɔ bɛdabɛ mɔɔ bɛnze ayɛlɛ la—nyia ye kpalɛyɛlɛ dɔɔnwo ne azo nvasoɛ\nGyihova kpondɛ kɛ yɛ nye die. Pɔɔlo hanle kɛ, ɔmaa yɛ ‘aleɛ na ɔmaa yɛ nye die.’ Ɛtanevolɛ bɔbɔ mɔɔ ɔnlie ɔnli kɛ Gyihova wɔ ɛkɛ la di aleɛ maa ɔ ko yi na ɔ nye die wɔ ɛbɛlabɔlɛ nu. Noko akee, Nyamenle kpondɛ kɛ dahuu yɛ nye die kpalɛ. Ɛhye bahola ayɛ zɔ a kyesɛ yɛsukoa ɔ nwo nɔhalɛ ne na yɛfa yɛbɔ yɛ ɛbɛla.—Edwɛndolɛ 144:15; Mateyu 5:3.\nYɛ kɔsɔɔti yɛnyia Gyihova kpalɛyɛlɛ ne azo nvasoɛ alehyenlɛ biala. Duzu ati a ɛnzukoa kɛzi ɛbahola wɔanyia anyezɔlɛ wɔamaa Nyamenle ne mɔɔ maa wɔ ‘aleɛ na ɔmaa ɛ nye die’ la anwo debie dɔɔnwo a?\nBaebolo ɛgengalɛ maa July\nGyima ne 11-28


Nyɛvolɛ & Akpɔsahɔlɛ: Gyihova Alasevolɛ Ɔfese Mɔɔ Wɔ South Africa\nƆwɔ kɛ ɛdimoa ɛsɛlɛ adenle kolaa na wɔara akpɔsa ɔ? Ɛhɛe. Amaa menli ne angyele zo na awie biala anye alie akpɔsahɔlɛ ne anwo la, ɔnva nwo kɛzi menli ne dodo de la, yɛsɛlɛ bɛ bɛlimoa bɛbiza nwolɛ adenle kolaa na bɛara. Yeanyɛ boɛ fee la, biza akpɔsahɔlɛ nwo adenle wɔ dapɛne ko anu kolaa na yeadwu zo. Saa bɛbara wɔ ɛnwomenlelielɛ kenle (public holiday) a, yɛsɛlɛ bɛ, bɛbiza nwolɛ adenle ne ndɛ kolaa na bɛ mekɛ ne adwu.\nHome Visitor Centre: Ɛbalimoa wɔanlea vidio wɔ Bɛtɛle Sua nu ɛkɛ wɔava wɔabɔ akpɔsahɔlɛ ne abo. Vidio ngakyile mɔɔ wɔ adenle nu mɔɔ ɛbanlea la bamaa wɔanwu mɔɔ kɔ zo wɔ Bɛtɛle yɛɛ kɛzi Bɛtɛle boa yɛ ɛzonlenlɛ la. Ngakula ne mɔ anye balie kɛ bɛ nee Caleb nee Sophia mɔɔ bɛwɔ Bayɛ Gyihova Agɔnwo ɛleka ne la bɛahye nvoninli.\nPrintery 2 Visitor Centre: Vidio nsa mɔɔ maa yɛnwu kɛzi edwɛkɛbohilelɛ nee mbuluku mɔɔ bɛpelente ye wɔ aneɛ gyɛne nu sonle bolɛ la wɔ ɛke. Ɛbagyinla ɛleka mɔɔ wɔ anwuma la na wɔanlea kɛzi yɛ milahyinli mɔɔ yɛfa yɛpelente mbuluku la yɛ gyima la. Ɛbanwu Baebolo bie mɔ mɔɔ kile kɛzi bɛvale Nyamenle duma ne bɛlile gyima wɔ aneɛ ngakyile Baebolo nu wɔ tete ne la.\nPrintery 3 Visitor Centre: Ɛbanwu mbuluku ɛlielɛ gyimalilɛleka ne amuala nee ɛleka ko biala mɔɔ bɛbava mbuluku mɔɔ wɔ ɛkɛ ne bɛahɔ la. Ɛbanwu vidio nsa mɔɔ fale Belemgbunlililɛ Asalo ɛsisilɛ, mbuluku mɔɔ bɛlɛfa bɛahɔ ɛleka gyɛne nee kɛzi bɛyɛ ɔdio nee vidio la.\nƐleka mɔɔ Nyɛvolɛ Die Bɛ Menle: Di aleɛ mɔɔ ɛvale ɛrale la wɔ ɛleka ɛhye. Ɛke a kale gyinla a yɛɛ ɛke noko a kale ne mɔ gyinla wɔ ɛnwomenlelielɛ kenle a (public holiday).\nKale Nwo Ngyehyɛleɛ: Bus bava wɔ ahɔ ɛleka ngakyile mɔɔ bɛdie bɛ menle la.\nBɛyɛ mbuluku, magazine, brohyua, nee trate wɔ aneɛ mɔɔ bo 150 anu yɛɛ bɛfa mbuluku bɛkɔmaa asafo apenle dɔɔnwo wɔ maanle 20 anu. Bɛkile Baebolo nee Baebolo nwo mbuluku yɛɛ vidio ne mɔ abo bɛkɔ aneɛ mɔɔ bo 20 la anu. Ɔfese ne dua Regional Design/Construction Department ne azo boa Belemgbunlililɛ Asalo ɛsisilɛ wɔ maanle 42 mɔɔ bɛwɔ Africa la.\nFa nwa awie Fa nwa awie Ɔfese Ne Mɔ Nee Ɛkɛ Ne Ɛnleɛnleanlɛ: South Africa\nƆfese Ne Mɔ Nee Ɛkɛ Ne Ɛnleɛnleanlɛ: South Africa


Abɔdeɛ Anzɛɛ Ngakyihakyililɛ?—Nzɔne Ati A Ɔwɔ Kɛ Ɛdie Nyamenle Ɛdi A? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa Chile Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Cibemba Croatian Czech Dangme Danish Dutch English Estonian Ewe Fijian Finnish French Ga Georgian German Giliki Greenlandic Gun Haitian Creole Hausa Hibulu Hiligaynon Hindi Hindi (Roman) Hungarian Icelandic Igbo Iloko Indonesian Italian Italy Mumule Aneɛ Japanese Kamba Kikaonde Kinyarwanda Kirghiz Kongo Korean Latvian Lingala Lithuanian Macedonian Malagasy Malay Malayalam Maltese Maya Mongolian Myanmar Norwegian Nzema Pangasinan Papiamento (Aruba) Papiamento (Curaçao) Persian Polish Portuguese (Brazil) Portuguese (European) Punjabi Punjabi (Roman) Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tsonga Turkish Turkmen Ukrainian Vietnamese Xhosa Yoruba Zulu\nAbɔdeɛ anzɛɛ ngakyihakyililɛ?\nKilehile wɔ diedi ne anu\nƐdie ɛdi kɛ Nyamenle a bɔle ninyɛne kɔsɔɔti ɔ? Saa ɔle zɔ a, tɛ ɛ ngomekye a ɛte nganeɛ zɔhane a; mgbavolɛ nee mbɛlɛra dɔɔnwo (yɛɛ mgbanyima) nee wɔ yɛ adwenle. Noko bie mɔ ka kɛ ngoane vi ngakyihakyililɛ nu a rale a na tɛ “Tumivolɛ Bedevinli” bie a bɔle a.\nƐze ye ɔ? Menli ekpunli nwiɔ ɛhye biala ka mɔɔ bɛdie bɛdi la anwo edwɛkɛ ndɛndɛ mɔɔ bɛnze deɛmɔti bɛdie bɛdi la.\nBie mɔ die di kɛ bɛbɔle ninyɛne ɔluakɛ zɔhane a bɛhilehile bɛ wɔ bɛ ɛzonlenlɛ nu a.\nMenli dɔɔnwo die ngakyihakyililɛ di ɔluakɛ zɔhane a bɛhilehile bɛ wɔ sukulu a.\nEdwɛkɛ ɛhye mɔɔ doɔdoa zo la bamaa wɔamia diedi mɔɔ ɛlɛ ye wɔ abɔdeɛ nu la anu na eza wɔahilehile wɔ diedi ne anu wɔahile awie mɔ. Noko mɔɔ limoa la, ɔwɔ kɛ ɛbiza ɛ nwo kpuya bie mɔɔ anwo hyia la:\nNzɔne ati a zɔhane kpuya ne anwo hyia ɛ? Ɔluakɛ Baebolo ne maa wɔ anwosesebɛ kɛ ‘ɛdwenle nwolɛ.’ (Wulomuma 12:1) Ɛhye kile kɛ ɔnle kɛ diedi mɔɔ ɛlɛ ye wɔ Nyamenle anu la gyinla ninyɛne mɔɔ doɔdoa zo la azo\nnganeɛdelɛ (mete nganeɛ kɛ awie bie wɔ ɛkɛ mɔɔ ɔlɛ tumi kpole)\nmɔɔ menli ka (mede ɛleka mɔɔ menli kulo Nyamenle ɛzonlenlɛ)\nɛpiepianlɛ (Me awovolɛ tetele me kɛ menlie Nyamenle menli—tɛ ye zɔhane a)\nEmomu, ɔwɔ kɛ ɛdawɔ mumua ne ɛdie ɛdi kɛ amgba Nyamenle wɔ ɛkɛ na ɛnwu deɛmɔti ɛdie ɛdi la.\nYemɔti, nzɔne a maa ɛdie ɛdi kɛ amgba Nyamenle wɔ ɛkɛ a? “Nzɔne Ati A Medie Nyamenle Medi A?” gyimayɛlɛ kɛlata ne baboa wɔ yeamaa wɔamia wɔ diedi ne anu. Bie a kɛzi mgbavolɛ nee mbɛlɛra bie mɔ ɛbua edwɛkɛ mɔɔ wɔ ɔ bo ɛke la baboa wɔ.\n“Saa mekɔ sukulu na me kilehilevolɛ ne ɛlɛkilehile kɛzi yɛ sonlabaka ne yɛ gyima la anu a, ɔmaa medie medi bɔkɔɔ kɛ Nyamenle wɔ ɛkɛ. Yɛ sonlabaka ne nvɛyeba ne ko biala lɛ gyima mɔɔ ɔdi a, yɛnwu bie mɔ yɛɛ yɛnnwu bie. Nɔhalɛ nu kɛzi sonlabaka ne yɛ gyima la yɛ nwanwane!”—Teresa.\n“Saa menwu ɛbolɔnsam ndendenle, meli mɔɔ lua nyevile nye, anzɛɛ kale a, mebiza me nwo kɛ, ‘Nwane a yɛle ɛhye a?’ Kɛ neazo la, sonla mɔɔ ze nrɛlɛbɛ la a bahola ayɛ kale a ɔluakɛ, ninyɛne ngyikyi dɔɔnwo anwo hyia na kale ne ayɛ gyima kpalɛ. Saa awie a yɛle kale a, ɛnee awie a bɔle sonla a.”—Richard.\n“Saa ɛnwu ye kɛ ɔliele ɛvolɛ dɔɔnwo na nrɛlɛbɛvolɛma bie mɔ ade kɛzi abɔdeɛ bie yɛ gyima la abo a, ɛnee ɛkola ɛnwu ye kɛ kyesɛ awie mɔɔ ze nrɛlɛbɛ kpole la na yeahola yeabɔ anwuma nee aze!”—Karen.\n“Saa mesukoa abɔdeɛ nwo nrɛlɛbɛ debie dɔɔnwo a, ɔmaa menwu ye kɛ ngakyihakyililɛ ɛnle nɔhalɛ. Kɛ neazo la, ɔyɛ a medwenle kɛzi ninyɛne mɔɔ bɛbɔ la le pɛpɛɛpɛ nee kɛzi menli le ngakyile na yɛlɛ ɛhulolɛ kɛ yɛbanwu kɛzi yɛde, ɛleka mɔɔ yɛvi, nee ɛlɛka mɔɔ yɛlɛkɔ la anwo. Ngakyihakyililɛ kilehile kɛzi nane de la anu noko ɔngola ɔngilehile kɛzi menli le ngakyile la anu. Wɔ me afoa nu, ɔyɛ se kɛ awie balie ngakyihakyililɛ yeali tɛla kɛ ɔbalie Bɔvolɛ ne yeali.”—Anthony.\nNa saa ɛ gɔnwo mɔ sukuluma golo ɛ nwo kɛ ɛdie debie mɔɔ ɛngola ɛnnwu ye la ɛdi ɛ? Anzɛɛ saa bɛka kɛ abɔdeɛ nwo nrɛlɛbɛ “die to nu” kɛ ngakyihakyililɛ le nɔhalɛ ɛ?\nMɔɔ limoa, nyia anwodozo wɔ mɔɔ ɛdie ɛdi la anu. Mmamaa wɔ ahonle tu yɛɛ mmase nyiane. (Wulomuma 1:16) Yeanyɛ boɛ fee la, kakye kɛ:\nƆtɛkale ɛ ngomekye; menli dɔɔnwo die Nyamenle di. Menli mɔɔ ze nrɛlɛbɛ na eza bɛze nwoma la boka nwo. Kɛ neazo la, abɔdeɛ nwo nrɛlɛbɛvolɛma bie mɔ die di kɛ Nyamenle wɔ ɛkɛ.\nSaa menli ka kɛ bɛnlie Nyamenle bɛnli a, bie a ɛnee mɔɔ bɛkpondɛ bɛahile la a le kɛ bɛnde ninyɛne mɔɔ Nyamenle yɛ la abo. Kɛ anrɛɛ bɛbava daselɛ bie bɛahilehile bɛ edwɛkɛ ne anu la, bɛbiza kpuya kɛ, “Saa Nyamenle wɔ ɛkɛ a, ɛnee nzɔne ati a yemaa amaneɛnwunlɛ nwo adenle ɛ?” Wɔ adenle ɛhye azo, bɛfa nwomazukoalɛ bɛ to ahane na bɛka kɛzi bɛte nganeɛ la.\nAlesama lɛ bɛ “sunsum nu ngyianlɛ.” (Mateyu 5:3) Nyamenle anu diedi boka nwo. Yemɔti, saa awie ka kɛ Nyamenle ɛnle ɛkɛ a, ɔdaye a ɔle ye gyima kɛ ɔbahilehile deɛmɔti ɔlɛka zɔ anzɛɛ ɔdie ɔdi la anu a na tɛ ɛdawɔ ɔ.—Wulomuma 1:18-20.\nNrɛlɛbɛ wɔ nu kɛ ɛbalie Nyamenle wɔali. Ɛhye maa ɔda ali kɛ, daselɛ mɔɔ kile kɛ awie a bɔle ngoane la wɔ ɛkɛ. Noko daselɛ biala ɛnle ɛkɛ mɔɔ kile kɛ ngoane vi ngakyihakyililɛ nu a rale a.\nYemɔti, saa awie biza deɛmɔti ɛdie Nyamenle ɛdi la a, nzɔne a ɛbahola wɔaha a? Suzu edwɛkɛ mɔɔ ɛbahola wɔaha la bie mɔ anwo.\nSaa awie ka kɛ: “Menli mɔɔ bɛangɔ sukulu la a bɛdie Nyamenle bɛdi a.”\nƐbahola wɔaha kɛ: “Ɛdie adwenle ɛhye mɔɔ ɛndenrɛ la ɛdi ɔ? Me nee wɔ ɛnyɛ adwenle. Nɔhalɛ edwɛkɛ ne a le kɛ, wɔ neɛnleanu bie mɔɔ bɛyɛle la anu, bɛbizebizale mbɔlɔba mɔɔ bo 1,600 mɔɔ bɛvi yunivɛsiti mɔɔ ɛlie duma kpalɛ la anu edwɛkɛ. Ɛkyɛ bɛ nuhua nsa a, ekpunli ko anga kɛ bɛnlie Nyamenle bɛnli anzɛɛ bɛngola bɛnnwu ye saa Nyamenle wɔ ɛkɛ a. * Asoo ɛbaha kɛ mbɔlɔba ɛhye ɛnze nwoma kɛmɔ bɛdie Nyamenle bɛdi la ati ɔ?”\nSaa awie ka kɛ: “Saa Nyamenle wɔ ɛkɛ a, ɛnee nzɔne ati amaneɛnwunlɛ ɛbu ewiade a?”\nƐbahola wɔaha kɛ: “Ɛkpondɛ wɔaha kɛ ɛnde kɛzi Nyamenle yɛ ye ninyɛne la abo—anzɛɛ ɛnnwu deɛmɔti ɔmaa ninyɛne bie mɔ nwo adenle la. Anaa? [Kendɛ maa ɔbua.] Menyia kpuya mɔɔ fale deɛmɔti amaneɛnwunlɛ ɛbu la anwo mualɛ mɔɔ yɛ ahunlundwolɛ la. Noko Baebolo nu neɛnleanu dɔɔnwo a maanle mendele ɛhye abo a. Ɛbahulo kɛ ɛsukoa nwolɛ debie dɔɔnwo ɔ?”\nEdwɛkɛ mɔɔ doa zo la bahilehile deɛmɔti ngakyihakyililɛ ɛnva ngilenu mɔɔ maa ahunlundwolɛ ɛmmaa la anu.\n^ ɛden. 24 Ɛleka mɔɔ ɔvi: Social Science Research Council, “Religion and Spirituality Among University Scientists,” by Elaine Howard Ecklund, February 5, 2007.\nWɔ mitini nsa vidio ɛhye anu, mgbavolɛ nee mbɛlɛra bahilehile deɛmɔti bɛdie bɛdi kɛ Bɔvolɛ bie wɔ ɛkɛ ne la anu.\nAsoo Nyamenle Luale Ngakyihakyililɛ Zo A Bɔle Abɔdeɛ Ngakyile Mɔɔ Ngoane Wɔ Nu La A?\nBaebolo ne ɛndendɛ ɛntia abɔdeɛ nwo nrɛlɛbɛvoma mɔɔ ka kɛ abɔdeɛ bie bahola anyia ye ɛsaso ngakyile dɔɔnwo la.\nFa nwa awie Fa nwa awie Abɔdeɛ Anzɛɛ Ngakyihakyililɛ?—Foa 1: Nzɔne Ati A Ɔwɔ Kɛ Ɛdie Nyamenle Ɛdi A?\nijwyp edwɛkɛ 28


Ayezeke Nee Relɛbɛka | Baebolo Nu Edwɛkɛ\nƐZE raalɛ holɛ ko mɔɔ wɔ nvoninli ɛhye anu la ɔ? Ye duma a le Relɛbɛka. Na nrenya ne mɔɔ ɔlɛba yearayia ye la a le Ayezeke. Ɔlɛba yearayɛ ɔ ye. Kɛzi ɛhye rale ɛ?\nƐnee Ayezeke ɔ ze Ebileham kpondɛ kɛ ɔnyia yelɛ kpalɛ ɔmaa ɔ ra nrenya ne. Ɛnee ɔmkpondɛ kɛ Ayezeke gya Keena mraalɛ ne mɔ bie, ɔluakɛ ɛnee menli ɛhye mɔ sonle awozonle. Ɔti Ebileham vɛlɛle ye sonvolɛ ne na ɔzele ye kɛ: ‘Mekpondɛ kɛ ɛsia ɛkɔ me nwo amra anu wɔ Hɛlan na ɛgya raalɛ ɛmaa me ra Ayezeke.’\nƐkɛ ne ala Ebileham sonvolɛ ne vale afunlumu bulu na ɔzile nu ɔdule adenle tendendenlenle ne. Mɔɔ ɔbikyele ɛleka mɔɔ Ebileham anwo amra ne wɔ la, ɔgyinlanle bula bie anwo. Ɛnee aleɛ ɛlɛdwo, na ɛnee ɔle mekɛ mɔɔ mraalɛ mɔɔ wɔ suakpole ne azo la fa bato nzule fi bula ne anu a. Yemɔti Ebileham sonvolɛ ne yɛle nzɛlɛlɛ zele Gyihova kɛ: ‘Maa bɛlɛra ne mɔɔ kɛmaa me nzule ne bie kɛnlo na ɔkɛmaa afunlumu ne mɔ bie bɛkɛnlo la ɛyɛ sonla ne mɔɔ wɔkpa nu wɔye ye kɛ ɔyɛ Ayezeke aye la.’\nYeangyɛ biala Relɛbɛka rale kɛ ɔbaza nzule. Mɔɔ sonvolɛ ne zɛlɛle ye kɛ ɔmaa ye nzule ɔnlo la, ɔmanle ye bie. Na akee ɔhɔzale nzule ne bie ɔrɛlɛle afunlumu ne mɔ mɔɔ nzuhɔne ɛlɛku bɛ la amuala ɔmanle ɔzale bɛ. Ɛnee ɛhye ɛnle gyima ekyi ɔluakɛ afunlumu no nzule dɔɔnwo kpalɛ.\nMɔɔ Relɛbɛka yɛle ɛhye wiele la, Ebileham sonvolɛ ne bizale ye ɔ ze duma. Eza ɔbizale saa ɔbahola yeazokoɛ bɛ sua nu nɔsolɛ ne a. Ɔhanle kɛ: ‘Me ze a le Bɛtuwɛle, na yɛlɛ sua mɔɔ ɛbazokoɛ nu a.’ Ɛnee Ebileham sonvolɛ ne ze ye kɛ Ebileham adiema nrenya Neehɔ ara a le Bɛtuwɛle. Yemɔti ɔhotole na ɔlale Gyihova ase kɛ yeva ye yera Ebileham anwo amra sua nu la.\nKenle ko nɔe ne Ebileham sonvolɛ ne hanle deɛ mɔɔ ɔti yera la ɔhilele Bɛtuwɛle yɛɛ Relɛbɛka adiema nrenya Leeban. Bɛ mu nwiɔ bɛliele bɛdole nuhua kɛ ɔbahola ɔ nee Relɛbɛka ahɔ na yeahɔyɛ Ayezeke aye. Mɔɔ bɛhanle bɛhilele Relɛbɛka la boni a ɔhanle a? Ɔbuale kɛ, ‘Ɛhɛe,’ ɔkulo kɛ ɔ nee ye kɛhɔ. Yemɔti aleɛ hyenle ala la bɛvole afunlumu ne mɔ azo na bɛbɔle adenle tendendenlenle ne abo kɛ bɛsia bɛahɔ Keena.\nBɛhɔdwule la ɛnee aleɛ ɛlɛdwo. Relɛbɛka nwunle kɛ nrenya bie luolua ɛya ne anu. Ɛnee Ayezeke ɔ. Ɔnwunle Relɛbɛka la ɔ nye liele. Ɛnee ɔ nli Sɛla wule la yenyia ɛvolɛ nsa pɛ, na ɛnee ɔtɛdi nwolɛ nyane. Noko, akee Ayezeke rahulole Relɛbɛka kpole kpalɛ, na ɔ nye liele bieko.\nKɛ ɔkɛyɛ na yɛayɛ kɛ Relɛbɛka ɛ? Kenga edwɛkɛ ne na sukoa ɔ nwo debie dɔɔnwo.\nFa nwa awie Fa nwa awie Ayezeke Nyianle Yelɛ Kpalɛ


Ɛbɛlabɔlɛ Nu Edwɛkɛ: Me Ze Ɛwu—Noko Menyia Selɛ Fofolɛ | Debiezukoalɛ\nKENGA YE WƆ Afrikaans Albanian America Mumule Aneɛ Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Brazil Mumule Aneɛ Bulgarian Cambodian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombia Mumule Aneɛ Croatian Czech Danish Drehu Dutch Efik English Estonian Ewe Fijian Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Mumule Aneɛ Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peru Mumule Aneɛ Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spain Mumule Aneɛ Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nMe Ze Ɛwu—Noko Menyia Selɛ Fofolɛ\nGERRIT LÖSCH ANLOA EDWƐKƐ\nBƐWOLE me papa wɔ Graz, Austria, wɔ 1899, yemɔti mekɛ mɔɔ Ewiade Konle I zile la ɛnee ɔ nye ɛvi. Bɛvale ye bɛbokale German sogyama ne anwo wɔ mekɛ mɔɔ Ewiade Konle II bɔle ɔ bo wɔ 1939 la anzi mekɛ ekyi bie anu. Bɛhunle ye 1943 wɔ konle nu wɔ Russia. Kɛ ɔyɛle mɔɔ me papa wule alɔbɔlɛ nu wɔ mekɛ mɔɔ ɛnee meli ɛvolɛ nwiɔ pɛ la ɛne. Meannwu ye ɛlɛ, na ɛnee medi nyane kpalɛ kɛ me gɔnwo mɔ sukuluma lɛ bɛ ze mɔ na menlɛ bie la. Nzinlii mɔɔ menyɛle kpavolɛ la, menzukoale yɛ Ze ne mɔɔ wɔ anwuma, Selɛ mɔɔ tɛla biala na ɔnwu ɛlɛ la anwo debie, yemɔti me rɛle kyekyele.\nƐNEE MELE BOY SCOUT\nMe ngakula nu\nMenyianle ɛvolɛ nsuu la, mengɔle Boy Scout. Boy Scout le eku mɔɔ bie wɔ ewiade ɛleka dɔɔnwo. Sogyanli kpanyinli bie mɔɔ bɛfɛlɛ ye Robert Stephenson Smyth Baden-Powell mɔɔ vi Great Britain la a dele ye wɔ 1908 ne anu a. Wɔ 1916, ɔdele Wolf Cubs (anzɛɛ Cub Scouts) ɔmanle ngakula mrenya mɔɔ bɛle me tipɛnema la.\nƐnee ɔdwu dapɛne awieleɛ a yɛsi ndanlɛ azua yɛda ɔ bo wɔ alie nwo, yɛwula eku tɛladeɛ, yɛbɔ kenle na yɛto edwɛne yɛkpɔsa, yemɔti ɛnee me nye die kpalɛ. Saa me nee me gɔnwo mɔ Scoutma wɔ ɛhoayelɛ nu, na yɛsɔ senle nɔsolɛ nu, yɛto edwɛne yɛbɔ nwolɛ mgbɔlɛka yɛyia, na yɛdi nwɔhoa a, ɔmaa me nye die kpole. Eza yɛzukoale abɔdeɛ nwo ninyɛne dɔɔnwo, na ɔmanle me nye liele ninyɛne mɔɔ yɛ Bɔvolɛ ne ɛbɔ la anwo.\nBɛtetele yɛdayɛ mɔɔ yɛwɔ Boy Scout eku ne anu la kɛ yɛbɔ ɛbɛla kpalɛ dahuu. Edwɛkɛ mɔɔ ɛnee yɛfa yɛbiza yɛ nwo ahye la a le “Siezie Ɛ Nwo Dahuu.” Ɛnee me nye die nwo kpalɛ. Menli mɔɔ bo ɛya ko la a ɛnee wɔ yɛ ekpunli ne anu a, kɛyɛ foa ko le Katelekma, foa ko le Protestantma, yɛɛ ko le Buddhanli.\nƆvi 1920, Scout eku ne yɛ maanle maanle avinli ayia wɔ ɛvolɛ bie mɔ anu. Mengɔle ayia ɛhye mɔ bie. Mengɔle mɔɔ tɔ zo nsuu mɔɔ bɛyɛle ye wɔ Bad Ischl, Austria, wɔ August 1951, yɛɛ mɔɔ tɔ zo ngɔnla mɔɔ bɛyɛle ye wɔ Sutton Park, mɔɔ bikye Birmingham, England, wɔ August 1957 la bie. Scoutma mɔɔ bɛbo 33,000 mɔɔ bɛvi maanle 85 anu la rale bie. Akee menli mɔɔ bo 750,000 la noko rale. Bɛ nuhua ko a le Queen Elizabeth mɔɔ vi England la. Boy Scout eku ne manle mendele nganeɛ kɛ mewɔ ewiade amuala mediemayɛlɛ eku bie anu. Ɛnee menze kɛ ɔnrɛhyɛ na meanwu mediemayɛlɛ kpalɛ mɔɔ tɛla ɛhye mɔɔ menli mɔɔ kulo Nyamenle la a wɔ nu la.\nMEKƐ MƆƆ LUMUA MƆƆ MENYIALE GYIHOVA ALASEVOLƐ LA\nRudi Tschiggerl, me gɔnwo ne mɔɔ ɔlumuale ɔlile me daselɛ la\nƐnee ɔka ekyii mewie me ndetelɛ kɛ awie mɔɔ siezie nyɛvolɛ aleɛ wɔ March anzɛɛ April wɔ 1958 ne anu wɔ Grand Hotel Wiesler, wɔ me sua zo Graz, Austria. Rudolf Tschiggerl, me gɔnwo gyimayɛvo ko mɔɔ ɛbe wɔ aleɛ ɛdonlɛ nu la lile me daselɛ. Ɛnee metɛtele nɔhalɛ ne anwo edwɛkɛ ɛlɛ. Ɔhanle kɛ Nsa-ko ngilehilelɛ ne ɛnle Baebolo ne anu. Menzule ye kpolera kɛ ɔle adalɛ na ngilehilelɛ zɔhane wɔ Baebolo ne anu. Ɛnee mekulo ye edwɛkɛ kpalɛ yemɔti ɛnee mengulo kɛ ɔbavi Katelek Asɔne ne anu.\nƐnee me gɔnwo Rudolf, mɔɔ meta mefɛlɛ ye Rudi la kulo kɛ ɔmaa me Baebolo. Menzele ye kɛ kyesɛ ɔle Katelek Baebolo. Ɔvale ɔmanle me na membɔle ye ɛgengalɛ bo. Menwunle kɛ trate bie mɔɔ Gyihova Alasevolɛ a yɛle la vea nu. Rudi a vale veale nu a. Me nye anlie nwo ɔluakɛ ɛnee mete nganeɛ kɛ nuhua edwɛkɛ ne ɛnle nɔhalɛ noko bɛkɛlɛ bɛmaa ɔyɛ kɛ asɛɛ ɔle nɔhalɛ la. Noko akee, ɛnee mekulo kɛ me nee ye bɔ Baebolo ne anu adawu. Rudi vale nwunu yɛle gyima yemɔti yeammaa me buluku biala bieko. Wɔ siane nsa anu, ɛnee ɔyɛ a yɛbɔ Baebolo nu adawu na mekɛ dɔɔnwo ne ala aleɛ dwo yɛ.\nMenwiele me ndetelɛ ne wɔ me sua zo Graz la, me mame manle mengɔle kɛzi bɛnea hotɛle zo la anwo sukulu. Ɛnee sukulu ne wɔ Bad Hofgastein, sua bie mɔɔ wɔ Alps bɔnza ne anu la azo. Ɔluakɛ yɛ sukulu ne nee Grand Hotel ne mɔɔ wɔ Bad Hofgastein yɛ gyima bɔ nu la ati, ɛnee mekɔ ɛkɛ mekɔsukoa ninyɛne dɔɔnwo.\nEDWƐKPATƐLƐVOLƐ MRAALƐ NWIƆ RAKPƆLALE ME\nIlse Unterdörfer nee Elfriede Löhr nee me bɔle Baebolo ɛzukoalɛ bo wɔ 1958\nRudi vale me address manle ɔfese ne mɔɔ wɔ Vienna la, na bɛzoanle edwɛkpatɛlɛvolɛ mraalɛ nwiɔ, Ilse Unterdörfer nee Elfriede Löhr kɛ bɛrakpɔla me. * Kenle ko bie ahenle mɔɔ die nyɛvolɛ wɔ hotɛle ɛkɛ la razele me kɛ mraalɛ nwiɔ de kale bie anu wɔ alie ne anwo na bɛkpondɛ kɛ bɛnwu me. Ɛnee menze nwolɛ ɛhwee yemɔti ɔzinle me nwo. Noko mengɔle ɛkɛ mengɔnwunle bɛ. Nzinlii a menwunle kɛ mraalɛ nwiɔ ne boka Alasevolɛ mɔɔ ɛnee fa sunsum nu aleɛ kɔmaa bɛ mediema wɔ mekɛ mɔɔ Germany Nazi arane ne vale ɔ sa dole yɛ gyima ne azo la anwo a. Kolaa na Ewiade Konle II abɔ ɔ bo la, German feabo kpolisima (Gestapo) ne hyele bɛ hɔle Lichtenburg mbulalɛ efiade ne. Nzinlii mɔɔ konle ne bɔle ɔ bo la bɛyele bɛ bɛhɔle Ravensbrück, mɔɔ bikye Berlin la.\nƐnee mebu mediema mraalɛ ne mɔ ɔluakɛ bɛ nee me mame bɔ atipɛne. Eza ɛnee mengulo kɛ mebazɛkye bɛ mekɛ me nee bɛ azukoa na nzinlii meaha kɛ me nye ɛnlie nwo. Ɛhye ati, menganle mengilele bɛ kɛ bɛrɛlɛ me ngɛlɛlera mɔɔ fane Katelek asɔne ne ngilehilelɛ mɔɔ ka kɛ ɛzoanvolɛ Pita a le popu mɔɔ lumua a, na popuma mɔɔ ɛha la vea ɔ bo anwo la. Bɛfɛlɛ ngilehilelɛ ɛhye ɛzoanvolɛma ne agyadivoma. Na me nee me ɛsɔfo ne bazuzu nwo. Ɛnee mesuzu kɛ yemɔ bamaa meanwu nɔhalɛ ne.\nMENZUKOALE NƆHALƐ SELƐ NWUANZANWUANZA NE ANWO DEBIE\nKatelek Asɔne ne kilehile kɛ Gyisɛse edwɛkɛ ne mɔɔ wɔ Mateyu 16:18, 19 la azo a ɛzoanvolɛma ne agyalilɛ ngilehilelɛ ne gyi a. Eza bɛkilehile kɛ Selɛ Nwuanzanwuanza popu ɛnyɛ nvonleɛ biala wɔ Katelek diedi nwo ngilehilelɛ ne anu. Katelekma dɔɔnwo diedi gyi ɛhye azo. Ɛnee medame noko medie medi yemɔti meze kɛ ɛnyia mɔɔ popu ɛha kɛ Nsa-ko ne le nɔhalɛ la, ɛnee yemɔ ala ɛne. Noko akee, mendwenlenle nwo kɛ saa popu ɛnli munli na ɔkola ɔfo a, ɛnee Nsa-ko ne noko bahola ayɛ adalɛ edwɛkɛ.\nMɔɔ mengɔle ɛsɔfo ne ɛkɛ la, yeangola yeambua me kpuyia ne mɔ, ɔmanle me buluku mɔɔ ka ɛzoanvolɛma ne agyalilɛ nwo edwɛkɛ la. Mengɔle sua nu mengɔgengale. Akee menvale nwolɛ kpuyia dɔɔnwo membɛlɛle ye. Yeangola ye bua yemɔti ɔzele me kɛ: “Menrɛhola menrɛhakyi wɔ adwenle, yɛɛ ɛdawɔ noko ɛnrɛhola ɛnrɛhakyi me adwenle. . . . Meyɛ wɔ tia boɛ!” Yeangulo kɛ ɔ nee me bayia abɔ adawu bieko.\nƐhye anzi, ɛnee akee mekulo kɛ Ilse nee Elfriede nee me sukoa Baebolo ne. Bɛhilele me nɔhalɛ Selɛ Nwuanzanwuanza ne mɔɔ wɔ anwuma la anwo ninyɛne dɔɔnwo. (Dwɔn 17:11) Ɛnee asafo biala ɛnle ɛkɛ, yemɔti ɛnee mediema mraalɛ nwiɔ ne yɛ debiezukoalɛ wɔ anyelielɛma bie sua nu. Menli ekyi bie ala a ɛnee ba a. Ɔluakɛ ɛnee adiema nrenya mɔɔ ɛzɔne la ɛnle ɛkɛ mɔɔ banlea zo la ati, mediema mraalɛ nwiɔ ne a kyɛ gyimalilɛ ne yɛ a. Ɔdwu mekɛ ne bie a adiema nrenya vi ɛleka bamaa bagua nu ɛdendɛlɛ wɔ sua mɔɔ bɛkɛhaye la anu.\nMEMBƆLE DASELƐLILƐ BO\nIlse yɛɛ Elfriede nee me bɔle Baebolo ɛzukoalɛ bo wɔ October 1958, na ye siane nsa anzi, wɔ January 1959 ne anu yɛɛ bɛzɔnenle me a. Kolaa na bɛazɔne me la, membizale bɛ saa mebahola me nee bɛ ahɔ azua nu meahɔnlea kɛzi bɛdi daselɛ la a. (Gyi. 20:20) Me nee bɛ hɔle kokye ala la yɛɛ menganle kɛ bɛmaa me azɛlɛsinli a. Bɛvale namule bie bɛmanle me, mengomekye mekɔ daselɛlilɛ wɔ ɛkɛ, na meyɛ siakɔkpɔla. Adiema nrenya mɔɔ menlumuale me nee ye hɔle daselɛlilɛ la nzinlii rayɛle yɛ maanzinli zo neavolɛ.\nWɔ 1960 ne mɔɔ menwiele me hotɛle nwo sukulu ne la, mengɔle me sua zo kɛ mekaboa me mbusuafoɔ meamaa bɛazukoa nɔhalɛ ne. Badwu ɛnɛ, bɛ nuhua ko bɔbɔ ɛtɛbale nɔhalɛ ne anu, noko bie mɔ ɛlɛkile nwolɛ anyelielɛ.\nME MEKƐ KƆSƆƆTI ƐZONLENLƐ GYIMA NE\nMɔɔ membole ɛvolɛ 20 la nee me ngakula nu\nWɔ 1961, ɔfese ne hɛlɛle asafo ne mɔ ngɛlata kɛ bɛva bɛ nwo bɛwula adekpakyelɛ gyima ne anu. Kɛmɔ ɛnee metɛgyale na melɛ anwosesebɛ la ati, ɛnee mebahola meayɛ bie. Noko menzuzule kɛ mebahyia kale na meahola ye yɛ yemɔti menganle mengilele maanzinli zo neavolɛ, Kurt Kuhn, kɛ mekulo kɛ meyɛ gyima ekyi menyia ezukoa mɔɔ mebava meadɔ kale a. Ɔbizale me kɛ: “Asoo ɛnee Gyisɛse nee ye ɛzoanvolɛma ne hyia kale na bɛayɛ dahuu ɛzonlenlɛ gyima ne ɔ?” Ye edwɛkɛ ne manle menwunle mɔɔ ɔwɔ kɛ meyɛ la. Menyɛle ngyehyɛleɛ mɔɔ bamaa meabɔ adekpakyelɛ bo ndɛndɛ ne ala la. Noko, kɛmɔ ɛnee meyɛ gyima dɔnehwele 72 dapɛne biala wɔ hotɛle ɛkɛ la ati, ɛnee ɔwɔ kɛ metoto ninyɛne boɛ.\nMenzɛlɛle me gyima menle ne kɛ ɔmaa menyɛ gyima dɔnehwele 60. Ɔkponlenle zo noko yeande me ahatualɛ ne azo. Yeangyɛ eza menzɛlɛle ye saa ɔbamaa meayɛ gyima dɔnehwele 48 dapɛne biala a. Ɔkponlenle zo mɔɔ yɛande me ahatualɛ ne azo a. Eza menzɛlɛle ye kɛ ɔmaa menyɛ dɔnehwele 36 ala wɔ dapɛne ne anu, anzɛɛ menva dɔnehwele 6 menyɛ gyima kenle ko biala kenle 6 wɔ dapɛne ne anu, ɛhye noko ɔkponlenle zo mɔɔ yeande me ahatualɛ ne azo a. Ɛnee ɔzɔho kɛ me gyima menle ne ɛngulo kɛ mebavi gyima ne anu. Ngyehyɛleɛ ɛhye manle membɔle dahuu adekpakyelɛ gyima ne abo. Wɔ zɔhane mekɛ ne ɛnee dahuu adekpakyelɛma fa dɔnehwele 100 a bu mgbonda siane biala a.\nYe siane nna anzi, bɛkpale me kɛ adekpakyelɛ titile, na ɛnee meyɛ gyima mɔɔ ɛnɛ mgbanyima avinli ngitanwodivo ne a yɛ la wɔ asafo ekyi bie mɔɔ wɔ Carinthia maanzinli nu, wɔ sua Spittal an der Drau azo. Ɛnee adekpakyelɛ titilema bu dɔnehwele 150 siane biala. Ɛnee menlɛ bokavolɛ, noko me nye liele gyima mɔɔ adiema raalɛ Gertrude Lobner mɔɔ yɛle gyima mɔɔ ɛnɛ a anrɛɛ asafo nu kɛlɛhɛlɛvolɛ a yɛ la vale boale me la anwo kpalɛ. *\nMENYIANLE GYIMALILƐ NGAKYILE\nBɛkpale me maanzinli zo neavolɛ wɔ 1963. Ɔdwu mekɛ ne bie a, mefa keteke na meahɔkpɔlɔkpɔla asafo ne mɔ. Yɛɛ mesoa me ninyɛne me ti zo mekɔ ɛleka mɔɔ mebadɛnla la ɔluakɛ mediema dɔɔnwo ɛnlɛ kale na bɛarava me wɔ kale agyinlaleɛ. Amaa meandwe adwenle meamaa me nwo zo la, menva taxi, emomu metia mekɔ bɛ azua nu.\nMengɔle Geleade Sukulu ne mɔɔ tɔ zo 41 la bie wɔ 1965. Ɛnee yɛ nuhua dɔɔnwo mɔɔ hɔle bie la ɛtɛgyale. Ɔyɛ azibɛnwo kɛ menwiele la, bɛmanle menziale mengɔzonlenle kɛ maanzinli zo neavolɛ wɔ me maanle nu wɔ Austria la. Noko kolaa na meahɔ la, bɛmanle me nee maanzinli zo neavolɛ bie yɛle gyima dapɛne nna wɔ United State. Ɛnee mekulo adiema Anthony Conte edwɛkɛ kpalɛ. Ɔkulo menli edwɛkɛ yɛɛ ɔ nye die daselɛlilɛ gyima ne anwo kpalɛ. Yɛyɛle gyima wɔ Cornwall, mɔɔ wɔ New York la.\nKenle mɔɔ yɛgyale la\nMembale me sua zo Austria la, bɛmanle me maanzinli mɔɔ mebayɛ gyima nu, na ɛkɛ ne a menyiale belazinli raalɛ anwofɛlɛko bie mɔ bɛfɛlɛ ye Tove Merete la. Ɔnyianle ɛvolɛ nnu la yɛɛ bɛbɔle ɔ bo bɛvale nɔhalɛ ne bɛtetele ye a. Saa mediema biza yɛ kɛ ɔyɛle mɔɔ yɛyiale la a, yɛfa ɛzelekɛ yɛka kɛ, “Ɔfese ne a yɛle nwolɛ ngyehyɛleɛ a.” Ye ɛvolɛ ko anzi wɔ April 1967 yɛɛ yɛgyale a, na bɛmanle yɛdoale yɛ maanzinli gyima ne azo.\nWulomuma 8:15 ka kɛzi alesama bie mɔ nee Gyihova nyia abusuabɔlɛ titile na ɔlua zo bɛbayɛ ye sunsum nu mralɛ la anwo edwɛkɛ. Bɛkola bɛfɛlɛ Nyamenle kɛ, “Egya! Me Papa.” Me nee Nyamenle nyianle agɔnwolɛvalɛ titile ɛhye wɔ 1968. Ɛkɛ ne a menwunle kɛ ɔlua Gyihova ɛlolɛ ne ati, yekpa me kɛ ye sunsum nu ralɛ. Eza membambokale mediema mɔɔ bɛva sunsum ne bɛkpokpa bɛ mɔɔ bɛwɔ ewiade amuala la anwo.\nMe nee Merete yɛyɛle maanzinli nee maangyeba zo neavolɛ gyima ne toonwo 1976. Ɔdwu ɛyɛyɛlɛ mekɛ a, sua mɔɔ yɛda nu la anu kola yɛ weɛlɛkɔkɔ bo zo. Kenle ko yɛkadwazo la, ɛnee yɛ ɛnwomenle ɛmaa kundu ne mɔɔ heda yɛ nwo zo la anloa ɛyɛ ayese ɔluakɛ ɛyɛyɛlɛ ne rale kpole! Yɛzile kpɔkɛ kɛ yɛbava debie mɔɔ maa wuluwulu ba sua nu la yeazia yɛ nwo ɔvi zɔhane mekɛ ne. Yɛkɔ ɛleka ne mɔ bie a, ɔwɔ kɛ yɛdwazo nɔɔzo yɛfinde alie nwo yɛtia ɛbɔlɛ nu kolaa na yɛagua aze. Ɛnee yɛnlɛ yɛ ti anwo sua, yemɔti saa ɔdwu Kenlenzile a yɛtɛnla sua ne mɔɔ bɛzokoɛle yɛ wɔ nu wɔ dapɛne ne anu la anu, na Dwɛkɛ nwonlomɔ yɛahɔ asafo fofolɛ nu.\nMe nye sɔ moalɛ mɔɔ me ye ɛva ɛmaa me wɔ ɛvolɛ ɛhye mɔ anu la amuala kpalɛ. Ɔkulo daselɛlilɛ kpalɛ, yemɔti kenle ko bɔbɔ ɛnle ɛkɛ mɔɔ memkpale ye kyɛlɛ wɔ nwo a. Ɛnee eza ɔkulo mediema edwɛkɛ na ɔdwenle menli nwo. Ɛhye ɛboa me kpole kpalɛ.\nWɔ 1976 bɛvɛlɛle yɛ wɔ Austria Bɛtɛle wɔ Vienna, na bɛkpale me bɛbokale Ɔfese Kɔmatii ne anwo. Mekɛ zɔhane, ɛnee Austria ɔfese ne nea daselɛlilɛ gyima mɔɔ bɛyɛ ye wɔ Europe Aduduleɛ maanle dɔɔnwo anu la azo, na eza ɔyɛ ngyehyɛleɛ ɔmaa bɛpe nrɛlɛbɛ adenle zo bɛnyia mbuluku. Adiema Jürgen Rundel a ɛnee nea gyima ne azo a, na me nee ye yɛle gyima. Nzinlii bɛkpale me kɛ menea yɛ mbuluku ne mɔ mɔɔ bɛkile ɔ bo bɛkɔ Europe Aduduleɛ aneɛ bulu anu la azo. Kɛkala, Jürgen nee ɔ ye Gertrude tɛsonle kɛ adekpakyelɛma titile wɔ Germany. Ɔvi 1978, Austria ɔfese ne ɛlua kɔmputa zo ɛyɛ magazine na bɛpelente ye wɔ aneɛ nsia anu. Eza bɛfa bie bɛnwa kengavoma wɔ maanle gyɛne zo. Adiema Otto Kuglitsch nee ɔ ye Ingrid mɔɔ ɛnɛ bɛsonle wɔ Germany ɔfese ɛkɛ la a, ɛnee nea gyima ɛhye azo a.\nMenyɛle daselɛlilɛ gyima ne foa ngakyile mɔɔ bie a le awɔdenle zo daselɛlilɛ la wɔ Austria\nƐnee mediema mɔɔ wɔ Europe Aduduleɛ la dua milahyinli bie mɔ azo yɛ bɛ mbuluku wɔ bɛ maanle nu. Noko ɛnee bɛhyia maanle gyɛne zo amra moalɛ. Gyihova bɔle bɛ nwo bane, na yɛdayɛ mɔɔ yɛwɔ ɔfese ɛkɛ la anye liele mediema ɛhye mɔ mɔɔ vale nɔhalɛlilɛ zonlenle wɔ ɛleka mɔɔ bɛva bɛ sa bɛdo yɛ gyima ne azo wɔ ɛvolɛ dɔɔnwo anu la anwo kpalɛ.\nYƐHƆYƐLE GYIMA TITILE BIE WƆ ROMANIA\nWɔ 1989, me nee Adiema Theodore Jaracz mɔɔ ɛnee boka Neazo Eku ne anwo la hɔle Romania. Yɛhɔle kɛ yɛkaboa mediema dɔɔnwo bie yɛamaa bɛ nee ahyehyɛdeɛ ne abɔ nu azonle. Ɔlua ninyɛne bie mɔ ati, mediema ɛhye mɔ dele bɛ nwo vile asafo ne anwo wɔ 1949 ne anu na bɛhɔdele bɛ asafo ɛdeɛ. Noko, ɛnee bɛkɔ daselɛlilɛ na bɛsɔne fofolɛma. Bɛhyele nuhua bie mɔ bɛguale efiade ɔluakɛ bɛangɔ konle kɛmɔ ɔdole mediema mɔɔ ɛnee wɔ asafo ne anu ala la. Ɛnee arane ɛva ɔ sa ɛdo yɛ gyima ne azo wɔ Romania, yemɔti yɛ nee mediema mɔɔ Romania Maanle Kɔmatii ne dule bɛ la nee mgbanyima nna veale yɛle ayia wɔ Adiema Pamfil Albu sua nu. Yɛvale Adiema Rolf Kellner mɔɔ bahile edwɛkɛ ne abo yeahɔ Austria aneɛ nu la yɛbokale yɛ nwo.\nYɛdɛnlanle edwɛkɛ ne anwo kenle nwiɔ ne azo la, Adiema Albu kpale ɔ mediema mgbanyima nna ne kyɛlɛ kɛ bɛbɔ nu bɛyɛ ko. Ɔhanle kɛ, “Saa yɛanyɛ ye kɛkala a, yɛnrɛnyia mekɛ bieko yɛnrɛyɛ.” Ɛhye anzi mediema mɔɔ bo 5,000 la ziale rale ahyehyɛdeɛ ne anu. Nea konim mɔɔ Gyihova lile na ɔmanle Seetan bɔle anyiemgba a!\nKolaa na Communism arane ne ara awieleɛ wɔ Europe Aduduleɛ wɔ 1989 la, Neazo Eku ne vɛlɛle me nee me ye kɛ yɛrazonle wɔ ewiade amuala gyima ne ati, wɔ New York. Ɔyɛle yɛ azibɛnwo kpalɛ. Yɛbɔle yɛ gyimayɛlɛ bo wɔ Brooklyn Bɛtɛle wɔ July 1990. Bɛkpale me kɛ Neazo Eku ne Ɛzonlenlɛ Kɔmatii boavolɛma ne anu ko wɔ 1992, na ɔvi July 1994 mɔɔ ba la, meboka Neazo Eku ne anu amra anwo.\nMƆƆ MEYƐ YE DƐBA NEE MƆƆ ME NYE LA YE KENLEBIE LA\nMe nee me ye wɔ Brooklyn, New York\nMekɛ mɔɔ ɛnee mesiezie nyɛvolɛ aleɛ wɔ hotɛle ɛkɛ ne la ɛpɛ nu dɛbadɛba. Kɛkala me nye die nwo kɛ meboka menli mɔɔ to sunsum nu aleɛ na bɛkyɛ bɛmaa mediema mɔɔ bɛwɔ ewiade amuala la anwo. (Mat. 24:45-47) Saa medwenle ɛvolɛ mɔɔ bo 50 mɔɔ meva meyɛ dahuu ɛzonlenlɛ gyima ne la anwo a, me nye die kpole kɛ Gyihova ɛlɛyila yɛ ewiade amuala gyima ne azo la. Me nye die yɛ maanle maanle avinli nyianu ne anwo kpalɛ ɔluakɛ yɛsukoa yɛ anwuma Selɛ Gyihova, nee Baebolo nu nɔhalɛ ne anwo ninyɛne dɔɔnwo wɔ ɛkɛ.\nMe nzɛlɛlɛ a le kɛ menli mgbe dɔɔnwo bazukoa Baebolo ne, bɛalie nɔhalɛ ne bɛali, na bɛ nee yɛ ewiade amuala Keleseɛnema mediemayɛlɛ ne abɔ nu azonle Gyihova. (1 Pita 2:17) Eza me nye la kɛ mebadɛnla anwuma lɔ meanwu me papa wɔ azɛlɛ ye azo wɔ ewudwazo mekɛ ne anu. Medie medi kɛ ɔ nee me mame nee me mbusuafoɔ mɔɔ ɛha la bahulo kɛ bɛbazonle Gyihova wɔ Paladaese.\nMe nye la kɛ mebadɛnla anwuma lɔ meanwu me papa wɔ azɛlɛ ye azo wɔ ewudwazo mekɛ ne anu\n^ ɛden. 15 Ɛbanwu bɛ ɛbɛlabɔlɛ nu edwɛkɛ wɔ The Watchtower November 1, 1979, ne anu.\n^ ɛden. 27 Ɛnɛ, yɛnlɛ asafo sonvolɛ nee asafo sonvolɛ boavolɛ, emomu bɛkpa mgbanyima avinli ngitanwodivolɛ nee kɛlɛhɛlɛvolɛ wɔ asafo biala anu.


Nihɛmaya—Gyɛlusalɛm Bane Ne | Baebolo Nu Edwɛkɛ\nNEA gyima mɔɔ ɛlɛkɔ zo wɔ ɛke la kɔsɔɔti. Yizilayɛma ne anye ɛbolo ɛlɛkyekye Gyɛlusalɛm bane ne. Mɔɔ Belemgbunli Nɛbukadenɛza sɛkye Gyɛlusalɛm wɔ ɛvolɛ 152 mɔɔ ɛze ɛhɔ la anu la, ɔhanle bane ne ɔguale aze na ɔyelale suakpole ne nlenkɛ mgbole ne mɔ. Yizilayɛma ne ankyekye bane ne bieko wɔ mekɛ mɔɔ bɛvi Babelɔn bɛrale ɛkɛ ne ala la.\nDuzu nganeɛ a ɛnea a menli ne dele wɔ mekɛ tendenle mɔɔ bɛdɛnlanle suakpole ne azo mɔɔ ɛnee bane biala ɛnle nwolɛ la ɛ? Ɛnee bɛte nganeɛ kɛ bɛwɔ esiane kpole nu. Ɛnee bɛ agbɔvolɛ bahola araholo bɛ nwo zo mekɛ biala. Noko kɛkala nrenya Nihɛmaya ɛhye ɛlɛboa menli ne amaa bɛakyekye bane ne bieko. Asoo ɛze Nihɛmaya sonla holɛ?\nNihɛmaya le Yizilayɛnli mɔɔ vi Susa, ɛleka mɔɔ ɛnee Mɔdekae nee Ɛseta de la. Nihɛmaya yɛle gyima wɔ belemgbunli ne sua nu, ɔti ɛnee ɔbayɛ kɛ ɔ nee Mɔdekae nee Belemgbunli raalɛ Ɛseta lɛ agɔnwolɛvalɛ kpalɛ. Noko Baebolo ne ɛnga kɛ Nihɛmaya yɛle gyima manle Ɛseta ahu, Belemgbunli Zɛzɛse (Ahazelɔse). Emomu ɔyɛle gyima ɔmanle belemgbunli ne mɔɔ doale ye, mɔɔ yemɔ a le Belemgbunli Atazɛzɛse la.\nKakye kɛ Atazɛzɛse a le belemgbunli atiakunlukɛnlɛma ne mɔɔ vale ezukoa mɔɔ Ɛzela vale rale Gyɛlusalɛm rayɛle Gyihova ɛzonlenlɛ sua ne la amuala manle ye a. Noko Ɛzela ankyekye suakpole ne bane ne mɔɔ hanle guale aze la. Maa yɛnlea kɛ ɔyɛle mɔɔ Nihɛmaya a rayɛle gyima ɛhye la.\nAtazɛzɛse vale ezukoa ne manle Ɛzela kɛ ɔhɔyɛ ɛzonlenlɛ sua ne boɛ la ye ɛvolɛ 13 ɛne. Nihɛmaya a kɛkala le Belemgbunli Atazɛzɛse sonvolɛ kpanyinli mɔɔ nea nza zo a. Ɛhye kile kɛ ɛnee yemɔ a ɔsu belemgbunli ne nza a, na ɔnea kɛ awie biala ɛnrɛva ayile ɛtane biala ɛnrɛgua belemgbunli ne nza nu na ɔnrɛhu ye. Ɛnee ɔle gyima mɔɔ sonle bolɛ kpalɛ.\nKenle ko Nihɛmaya adiema nrenya mɔɔ bɛfɛlɛ ye Haneenae la nee mrenya bie vi Yizilayɛ azɛlɛ zo rakpɔlale Nihɛmaya. Bɛhanle ngyegyelɛ mɔɔ Yizilayɛma ne wɔ nu, nee Gyɛlusalɛm bane ne mɔɔ bɛtɛyɛle la anwo edwɛkɛ bɛhilele ye. Ɛhye manle Nihɛmaya lile nyane dɔɔnwo, na ɔzɛlɛle Gyihova wɔ nwolɛ.\nKenle ko, belemgbunli ne nwunle ye kɛ Nihɛmaya ɛlɛdi nyane, ɔti ɔbizale kɛ: ‘Duzu ati yɛɛ ɛ nyunlu ɛyɛ alɔbɔlɛ alɔbɔlɛ zɛhae a?’ Nihɛmaya buale ye kɛ ɔ nyunlu ɛyɛ alɔbɔlɛ ɔluakɛ Gyɛlusalɛm ɛdɔ mgbane na ye bane ne mɔ ɛha ɛgua aze la ati ɔ. Belemgbunli ne bizale kɛ: ‘Duzu a menyɛ memaa wɔ a?’\nNihɛmaya hanle kɛ: ‘Maa mengɔ Gyɛlusalɛm, amaa meahɔkyekye bane ne.’ Belemgbunli Atazɛzɛse ati ɛnyɛ se. Ɔhanle kɛ Nihɛmaya kola kɔ, na ɔboale ye ɔmanle ɔnyianle mbaka mɔɔ ɔbava yeayɛ bane ne la bie. Yeangyɛ biala yɛɛ Nihɛmaya hɔle Gyɛlusalɛm a, na ɔhanle kpɔkɛ mɔɔ ɛnee yebɔ la ɔhilele menli ne. Bɛliele kpɔkɛ ne bɛdole nuhua, na bɛhanle kɛ: ‘Bɛmaa yɛdwazo yɛyɛ bane ne.’\nMekɛ mɔɔ Yizilayɛma ne agbɔvolɛ ne mɔ nwunle kɛ bane ne ɛlɛkɔ anwuma la, bɛhanle kɛ: ‘Yɛbadoa bɛ yɛahɔhu bɛ, na yɛazɛkye gyima ne.’ Noko Nihɛmaya dele ɛhye anwo bie, yemɔti ɔmanle gyimayɛvoma ne mɔ dadeɛ nee atwɛ. Na ɔhanle kɛ: ‘Bɛmmasulo yɛ agbɔvolɛ ne mɔ. Bɛho bɛmaa bɛ mediema, bɛ mra, bɛ ye mɔ, nee bɛ azua nu.’\nƐnee menli ne akɛnra yɛ se kpalɛ. Bɛhɔle zo bɛzinzale nɔɔzo nee ewiazo, na bɛkyekyele bane ne. Yemɔti wɔ kenle 52 anu ala yɛɛ bɛwiele bane ne a. Akee menli ne nwunle ye kɛ bɛlɛ anwobanebɔlɛ wɔ suakpole ne azo. Nihɛmaya nee Ɛzela hilehilele menli ne Nyamenle mɛla ne, na menli ne anye liele.\nNoko ɛnee ninyɛne ɛnle kɛ mɔɔ bɛde kolaa na bɛahye Yizilayɛma ne nuokɛ bɛahɔ Babelɔn la. Pɛhyea belemgbunli ne a ɛnee di menli ne anwo zo a, na ɛnee ɔwɔ kɛ bɛsonle ye. Noko ɛnee Gyihova ɛbɔ ɛwɔkɛ kɛ ɔbazoa belemgbunli fofolɛ bie, na belemgbunli fofolɛ ɛhye bava anzondwolɛ arɛlɛ menli ne. Belemgbunli ɛhye a le nwane? Kɛ ɔbazi yeava anzondwolɛ yeara azɛlɛ ye azo ɛ? Ɛvolɛ 450 pɛle nu na bɛanwu ninyɛne dɔɔnwo mɔɔ fane ɛhye anwo la. Akee bɛwole kakula bie mɔɔ ɔ nwo hyia kpole kpalɛ a. Noko yemɔ le edwɛkɛ fofolɛ.\nNihɛmaya tile 1 kɔdwu 6.


Nyamenle Duma Ne Wɔ Giliki Ngɛlɛlera Ne Anu | NWT\nNyamenle Duma Ne Wɔ Giliki Ngɛlɛlera Ne Anu\nBaebolo mbɔlɔba die to nu kɛ Nyamenle duma ne, mɔɔ bɛva Tetragrammaton (יהוה) ne bɛgyinla ɛkɛ ne bɛmaa ye la, finde fane kɛyɛ 7,000 wɔ mɔlebɛbo Hibulu Ngɛlɛlera ne anu. Noko menli dɔɔnwo te nganeɛ kɛ ɛnee ɔnvinde wɔ alimoa Kilisiene Giliki Ngɛlɛlera ne anu. Ɔlua ɛhye ati, bɛanva duma Gyihova bɛanli gyima wɔ Nrelenza Baebolo dɔɔnwo mɔɔ wɔ ɛkɛ ɛnɛ la anu wɔ mekɛ mɔɔ bɛlɛkile mɔɔ bɛfɛlɛ ye Ngyekyeleɛ Fofolɛ ne abo la. Saa edwɛkɛbohilelɛma ɛlɛkile edwɛkɛ mɔɔ vi Hibulu Ngɛlɛlera ne anu mɔɔ Tetragrammaton ne finde nu la abo bɔbɔ a, dɔɔnwo fa “Awulae” a di gyima a na bɛnva Nyamenle duma.\nNgɛlɛlera Nwuanzanwuanza—Ewiade Fofolɛ Ngilebɛbo ne ɛnyɛ mɔɔ bɛyɛ la bie. Ɔfa duma Gyihova ne ɔdi gyima fane 237 wɔ Kilisiene Giliki Ngɛlɛlera ne anu. Kolaa na bɛazi kpɔkɛ ɛhye la, edwɛkɛbohilelɛma ne zuzule ninyɛne nwiɔ mɔɔ hyia la anwo: (1) Tɛ mɔlebɛbo Giliki bɛsanloangɛlɛlera ne a bɛlɛ ye ɛnɛ a. Bɛwiele mɔlebɛbo ɛdeɛ ne la, yeanyɛ boɛ fee la ɔ nzi ɛvolɛ ɛya nwiɔ yɛɛ bɛhɛlɛle mɔɔ wɔ ɛkɛ ɛnɛ la anu apenle dɔɔnwo a. (2) Ɔkadwu zɔhane mekɛ ne la, bie a menli mɔɔ nleanle bɛsanloangɛlɛlera ne azo hɛlɛle bie la vale Giliki edwɛkɛkpɔkɛ Kyʹri·os, mɔɔ kile “Awulae” la ziele Tetragrammaton ne agyakɛ anu, anzɛɛ bɛnleanle bɛsanloangɛlɛlera mɔɔ bɛyɛ ye zɔ dɛba la azo a bɛhɛlɛle bie a.\nEwiade Fofolɛ Baebolo Ngilebɛbo Kɔmatii ne nyianle daselɛ kpalɛ mɔɔ kile kɛ Tetragrammaton ne vindele mɔlebɛbo Giliki bɛsanloangɛlɛlera ne anu la. Bɛvale bɛ kpɔkɛzilɛ ne bɛgyinlanle daselɛ ɛhye mɔ azo:\nƐnee Tetragrammaton ne finde Hibulu Ngɛlɛlera ne mɔɔ bɛvale bɛlile gyima wɔ Gyisɛse nee ye ɛzoanvolɛma ne mekɛ zo la anu amuala. Dɛba ne, menli ekyi bie a zule edwɛkɛ ɛhye anwo kpolera a. Kɛkala mɔɔ bɛnwu ɛvoya mɔɔ limoa la anu Hibulu Ngɛlɛlera ne wɔ ɛleka bie mɔɔ bikye Qumran la, edwɛkɛ ɛhye anu ɛla ɛkɛ mɔɔ kpolerazulɛ biala ɛnle nwo a.\nWɔ Gyisɛse nee ye ɛzoanvolɛma ne mekɛ zo, Tetragrammaton ne eza vindele wɔ Hibulu Ngɛlɛlera ne mɔɔ bɛhilele ɔ bo bɛhɔle Giliki nu la anu. Wɔ ɛvoya dɔɔnwo anu, nwomama zuzule kɛ ɛnee Tetragrammaton ne ɛnle bɛsanloangɛlɛlera Giliki Septuagint ne, mɔɔ le Hibulu Ngɛlɛlera ne mɔɔ bɛhile ɔ bo bɛhɔ Giliki nu la anu. Wɔ ɛvoya 20 ne avinli nehane, nwomama nwunle Giliki Septuagint ne mɔɔ ɛnee wɔ ɛkɛ wɔ Gyisɛse mekɛ zo la azinli bie mɔɔ ɛhyɛ kpalɛ la. Ɛnee Nyamenle duma mɔɔ bɛhɛlɛ ye wɔ Hibulu ngɛlɛleramgbɔkɛ nu la wɔ zɔhane ngɛlata azinli ne mɔ azo. Yemɔti wɔ Gyisɛse mekɛ zo, ɛnee Nyamenle duma wɔ Ngɛlɛlera mɔɔ wɔ Giliki nu la anu. Noko akee, ɔkadwu ɛvoya mɔɔ tɔ zolɛ nna Y.M. anu la, ɛnee Nyamenle duma ɛnle bɛsanloangɛlɛlera Giliki Septuagint titili bie mɔ mɔɔ bie a le Codex Vaticanus nee Codex Sinaiticus la mbuluku ne mɔ anu, ɔvi Gyɛnɛsese kɔdwu Malakae (ɛleka mɔɔ ɛnee ɔfinde wɔ mɔlebɛbo bɛsanloangɛlɛlera ne mɔ anu la). Yemɔti ɔnyɛ nwanwane kɛ ɛnee Nyamenle duma ne ɛnle mɔɔ bɛfɛlɛ ye Ngyekyeleɛ Fofolɛ ne anzɛɛ Giliki Ngɛlɛlera ne foa ne mɔɔ wɔ Baebolo ne anu la anu edwɛkɛ biala mɔɔ bɛbɔle nwolɛ bane ɔvi zɔhane mekɛ ne mɔɔ ba la anu a.\nKilisiene Giliki Ngɛlɛlera mumua ne ka kɛ ɛnee Gyisɛse ta bɔ Nyamenle duma yɛɛ ɔlale ye ali ɔhilele awie mɔ. (Dwɔn 17:6, 11, 12, 26) Gyisɛse hanle ye wienyi kɛ: “Mera wɔ me Ze duma nu.” Eza ɔzile zolɛ kɛ ɔyɛle ye gyima ne wɔ ɔ “Ze duma nu.”—Dwɔn 5:43; 10:25.\nGyisɛse hanle ye wienyi kɛ: “Mera wɔ me Ze duma nu.” Eza ɔzile zolɛ kɛ ɔyɛle ye gyima ne wɔ ɔ “Ze duma nu”\nKɛmɔ sunsum ne maanle bɛhɛlɛle Kilisiene Giliki Ngɛlɛlera ne bɛbokale Hibulu Ngɛlɛlera ne anwo la ati, bɛye Gyihova duma bɛfi nu arɛlevilɛ nu a, ɔbazɔho kɛ ɔ nee ɔ nwo ɛnyia. Kɛyɛ ɛvoya mɔɔ limoa Y.M. avinli, ɛdoavolɛ Gyemise hanle hilele mgbanyima mɔɔ wɔ Gyɛlusalɛm la kɛ: “Simɛyɔn ɛhilehile kɛzi Nyamenle limoale hakyile ɔ nye wɔ maanle maanle ne anu na ɔyele menli bie wɔ bɛ avinli ɔmaanle ye duma ne la anu wienyi.” (Gyima ne 15:14) Saa ɛvoya mɔɔ limoa la anu sonla biala ɛnze anzɛɛ ɛmbɔ Nyamenle duma ne a, anrɛɛ Gyemise ɛnrɛha ye zɔ.\nNyamenle duma ne mɔɔ bɛpɛ ye sinli la finde Kilisiene Giliki Ngɛlɛlera ne anu. Wɔ Yekile 19:1, 3, 4, 6, Nyamenle duma wɔ edwɛkɛkpɔkɛ “Hallelujah” anu. Ɛhye vi Hibulu edwɛkɛ mɔɔ abo kile kɛ “Bɛye Gyaa Ayɛlɛ” la anu. “Gyaa” le Gyihova duma ne mɔɔ bɛpɛ ye sinli la. Aluma dɔɔnwo mɔɔ bɛvale bɛlile gyima wɔ Kilisiene Giliki Ngɛlɛlera ne anu la abo vi Nyamenle duma ne anu. Nɔhalɛ nu, mbuluku bie mɔ kilehile nu kɛ Gyisɛse mumua ne duma abo kile “Gyihova Le Ngoanelielɛ.”\nAlimoa Dwuuma ninyɛne mɔɔ bɛhɛlɛle la kile kɛ Dwuu Kilisienema hɛlɛle Nyamenle duma wɔ bɛ mbuluku nu. Tosefta, mɔɔ le bɛ nloa anu mɛla mɔɔ bɛhɛlɛle, mɔɔ bɛwiele ye kɛyɛ ɛvolɛ 300 Y.M. la ka Kilisiene mbuluku mɔɔ bɛyelale bɛ wɔ Ɛnwomenlelielɛ kenle ne la anwo edwɛkɛ kɛ: “Bɛnye Edwɛkpakavolɛma nee minim [bɛsuzu kɛ yemɔ a le Dwuu Kilisienema] mbuluku ne mɔ bɛnvi senle nu. Bɛmaa bɛyela wɔ ɛleka mɔɔ bɛgua la, bɛyela mbuluku ne mɔ nee Nyamenle Duma mɔɔ wɔ nu la.” Buluku ko ne ala ka kɛ Galelinli Rabbi Yosé mɔɔ dɛnlanle aze wɔ ɛvoya nwiɔ Y.M. mɔlebɛbo la hanle kɛ, kenle gyɛne wɔ dapɛne ne anu, “awie pɛ Nyamenle Duma ne mɔɔ wɔ mbuluku ne mɔ anu la [bɛte ɔ bo kɛ ɔfale Kilisiene mbuluku nwo] ɔfa ɔsie na bɛyela mɔɔ ɛha la.”\nBaebolo mbɔlɔba bie mɔ die to nu kɛ ɔzɔho kɛ ɛnee Nyamenle duma finde Hibulu Ngɛlɛlera ne anu edwɛkɛ mɔɔ bɛhwenle adwenle bɛhɔle zo wɔ Kilisiene Giliki Ngɛlɛlera ne anu la anu. Wɔ edwɛkɛtile “Tetragrammaton in the New Testament” abo, The Anchor Bible Dictionary ka kɛ: “Daselɛ bie mɔ kile kɛ ɛnee Tetragrammaton ne, mɔɔ le Nyamenle Duma ne, Yahweh, finde Ngyekyeleɛ Dɛba ne anu edwɛkɛ bie anzɛɛ kɔsɔɔti mɔɔ bɛhwenle adwenle bɛhɔle zo wɔ Ngyekyeleɛ Fofolɛ ne anu la anu wɔ mekɛ mɔɔ bɛlimoale bɛhɛlɛle Ngyekyeleɛ Fofolɛ ne la.” Abɔlɔba George Howard ka kɛ: “Kɛmɔ bɛhɛlɛle Tetragram ne wɔ Giliki Baebolo ne [Septuagint ne] mɔɔ ɛnee boka alimoa asɔne ne Ngɛlɛlera ne anwo la ati, yɛbahola yɛalie yɛali kɛ menli mɔɔ hɛlɛle Ngyekyeleɛ Fofolɛ ne la ɛlɛka Ngɛlɛlera ne anu edwɛkɛ a, bɛgyakyi Tetragram ne wɔ nu.”\nBaebolo edwɛkɛbohilelɛma mɔɔ bɛliele bɛ bɛdole nu la vale Nyamenle duma lile gyima wɔ Kilisiene Giliki Ngɛlɛlera ne anu. Edwɛkɛbohilelɛma ɛhye mɔ bie yɛle zɔ kolaa na bɛayɛ Ewiade Fofolɛ Ngilebɛbo ne. Menli ɛhye mɔ nee bɛ gyima ne bie ɛne: A Literal Translation of the New Testament . . . From the Text of the Vatican Manuscript, mɔɔ Herman Heinfetter hɛlɛle la (1863); The Emphatic Diaglott, mɔɔ Benjamin Wilson hɛlɛle la (1864); The Epistles of Paul in Modern English, mɔɔ George Barker Stevens hɛlɛle la (1898); St. Paul’s Epistle to the Romans, mɔɔ W. G. Rutherford hɛlɛle la (1900); The New Testament Letters, mɔɔ J.W.C. Wand, London Ɛsɔfo kpanyinli ne hɛlɛle la (1946). Bieko, Pablo Besson mɔɔ hilele Baebolo ne abo wɔ Spanish nu wɔ ɛvoya 20 ne mɔlebɛbo la vale “Jehová” lile gyima wɔ Luku 2:15 nee Dwuudu 14, yɛɛ ɔbodwɛkɛ kɛyɛ 100 mɔɔ wɔ ye Baebolo ngilebɛbo ne anu la kile kɛ bie a kɛ bɛbɔ Nyamenle duma ne la ɛne. Mekɛ tendenle kolaa na bɛayɛ Baebolo ngilebɛbo zɔhane mɔ la, ɛnee Kilisiene Giliki Ngɛlɛlera ne mɔɔ wɔ Hibulu nu ɔvi ɛvoya 16 ne anu mɔɔ ba la, fa Tetragrammaton ne di gyima wɔ ɛleka dɔɔnwo. Wɔ German aneɛ ne anu angomekye, Baebolo kɛyɛ 11 fa “Gyihova” (anzɛɛ “Yahweh”) di gyima wɔ Kilisiene Giliki Ngɛlɛlera ne anu, yɛɛ nna fa duma ne boka “Awulae” anwo wɔ ekuku nu. German edwɛkɛbohilelɛma mɔɔ bo 70 la kɛlɛ Nyamenle duma ne wɔ ɔbodwɛkɛ nu anzɛɛ bɛka nwolɛ edwɛkɛ.\nNyamenle duma wɔ Gyima ne 2:34 wɔ The Emphatic Diaglott mɔɔ Benjamin Wilson hɛlɛle la anu (1864)\nBaebolo ngilebɛbo mɔɔ wɔ aneɛ mɔɔ bo ɛya ko anu la fa Nyamenle duma ne di gyima wɔ Kilisiene Giliki Ngɛlɛlera ne anu. Africama, Native Americama, Asiama, Europema yɛɛ Pacific mbɔra zo amra dɔɔnwo ta bɔ Nyamenle duma ne wɔ bɛ aneɛ nu. (Nea aluma mɔɔ wɔ mukelɛ 1998 nee 1999 la.) Deɛmɔti edwɛkɛbohilelɛma mɔɔ hilele Baebolo ɛhye mɔ abo la zile kpɔkɛ kɛ bɛbava Nyamenle duma ne bɛali gyima la nee ngilenu mɔɔ yɛva yɛmaa la le ko. Kilisiene Giliki Ngɛlɛlera ɛhye mɔ mɔɔ bɛhile ɔ bo la bie mɔ ɛra kenlensa ye, bie a le Rotuman Baebolo (1999), mɔɔ vale “Jihova” lile gyima fane 51 wɔ ngyehyɛnu 48 anu, nee Batak (Toba) ɛdeɛ ne (1989) mɔɔ bɛyɛle ye wɔ Indonesia, mɔɔ fa “Jahowa” di gyima fane 110 la.\nNyamenle duma wɔ Maake 12:29, 30 wɔ edwɛkɛ mɔɔ bɛhilele ɔ bo wɔ Hawaii aneɛ bie anu la anu\nƆda ali kɛ, yɛlɛ debie mɔɔ yɛkola yɛgyinla zo yɛsia yɛfa Nyamenle duma Gyihova yɛwula Kilisiene Giliki Ngɛlɛlera ne anu a. Ɛhye a menli mɔɔ hilele Ewiade Fofolɛ Ngilebɛbo ne abo la ɛyɛ a. Bɛdi Nyamenle duma ne eni kpole na bɛsulo kɛ bɛkɛye debie mɔɔ ɛnee wɔ mɔlebɛbo edwɛkɛ ne anu la bɛkɛvi nuhua.—Yekile 22:18, 19.\nAneɛ Ngakyile Mɔɔ Bɛbɔ Nyamenle Duma Wɔ Kilisiene Giliki Ngɛlɛlera Ne Anu\nAneɛ: Nyamenle Duma\nEfate (Sɔlɔ): Yehova\nGibario (Kerewo aneɛ ne bie): Iehova\nIliku (Lusengo aneɛ ne bie): Yawe\nMpongwe (Myene aneɛ ne bie): Jehova\nNengone (anzɛɛ Maré): Iehova\n(Ɛye aneɛ ɛhye mɔ ɛsie ahane a, aneɛ dɔɔnwo fa Nyamenle duma ne di gyima wɔ ɔbodwɛkɛ anzɛɛ ngilenu edwɛkɛ nu.)\nAneɛ mɔɔ bo 120\nFa nwa awie Fa nwa awie Nyamenle Duma Ne Wɔ Giliki Ngɛlɛlera Ne Anu\nnwt m. 1992-1999